टटको में टटका खबर : 23 अक्टूबर 2014, बियफे – Anjoria\nOctober 23, 2014 Editor खबर 0\n23 अक्टूबर 2014 का दिने दिवाली पर सियाचेन में सेना के जवानन के संबोधित करत प्रधानमंत्री नरेन्द्र मोदी\nछपरा, समस्तीपुर, आ पूर्णिया में नया मेडिकल काॅलेज खोले खातिर बिहार सरकार केन्द्र का संगे समझौता पर दस्तखत करी. एह मेडिकल काॅलेजन खातिर तीन चौथाई धन केन्द्र दी आ बाकी एक चौथाई राज्य सरकार.\nछठ पूजा का दौरान कवनो तरह के हादसा से निपटे ला केन्द्र से राष्ट्रीय आपदा राहत फोर्स के नौ गो टुकड़ी बिहार भेजल जाई जवना के सारण, वैशाली, नवगछिया आ भागलपुर में लगावल जाई.\nआजमगढ के रानी के सराय इलाका में मोटरसाइकिल से आइल तीन गो बदमाश गोली मार के एगो आदमी के जान ले लिहले.\nलखनऊ आ दिल्ली के आनंद विहार टर्मिनस का बीच डबल डेकर ट्रेन चलावे का पहिले भइल परीक्षण सफल भइला का बाद अब उमेद बा कि जल्दिए एह रूट पर डबल डेकर ट्रेन चलल शुरू हो जाई. धनबाद हावड़ा का बीच डबल डेकर ट्रेन जमाना से चलत बा.\nबलिया के ददरी पशु मेला में आपन मवेशी बेचे आइल तीन लोग के नशा खिआ के ओह लोग का लगे से 80 हजार रुपिया लूट लिहले स बदमाश.\nसारण जिला के अवतार नगर थाना के रामपुर गांव में आजु भोर में जमीन के झगड़ा का चलत भइल मारपीट में एक आदमी के मौत हो गइल.\nदेवरिया जिला में एगो नशेड़ी बाप नशा करे से रोके वाला अपना बेटा के गर्दन दाँत से काट दिहलसि जवना से बेटा के मौत हो गइल. ओकरा बाद बाप फरार हो गइल बा.\nकश्मीर के बाढ़ पीड़ितन ला पीएम मोदी आजु कई गो राहत के एलान कइलन. कहलन कि राहत के काम देखे ला प्रधानमंत्री कार्यालय में खास युनिट बनावल जाई जे एह काम पर निगरानी राखी आ कवनो बाधा ना आवे दी.\nपीएम मोदी आजु सियाचिन जा के ओहिजा तैनात सैनिकन संगे दि‌वाली मनवले आ सेना के भरोसा दिहले कि पूरा देश ओह लोग का साथे खड़ा बा. कहलन कि अब सैनिकन के रिटायर का बाद कवनो दिक्कत ना होखे दिहल जाई.\nप्रधानमंत्री नरेंद्र मोदी आजु जम्मू कश्मीर के दौरा पर गइले त नमकहराम अलगाववादी ओहिजा बंद के एलान क दिहले. एकरे के कहल जाला कि माई करे धिया धिया आ धिया करे छिया छिया!\nअमृतसर में अटारी सीमा पर आजु पिछला बरीसन का तरह दिवाली के मिठाई ना दिहल गइल पाकिस्तानियन के. पिछला बकरीद पर भेजल मिठाई ना लिहले रहल सँ पकिस्तनिया.\nदेश के बंटवारा के बाद पाकिस्तान से बहुते हिन्दू हिन्दुस्तान अइलें बाकिर आजु ले ओहमें से बहुते लोग के देश के नागरिकता ना मिलल. बाकिर अब केन्द्र में नया सरकार बनला का बाद ओह लोग के नागरिकता देबे के काम शुरू होखे जात बा. सरकार आँकड़ा बिटोरल शुरू क दिहले बिया.\nगोण्डा के शहर कोतवाली इलाका में एगो बेकाबू ट्रक से कचरा के दू गो नवहियन के मौत हो गइल आ दू जने घवाहिल हो गइलन.


भोजपुरिया धर्मेन्द्र – हितेन – Anjoria\nभोजपुरिया धर्मेन्द्र – हितेन\nभोजपुरी में हर तरह के अभिनेता बाड़े बाकिर धर्मेन्द्र जइसन रफ टफ लुक वाला केहू नइखे. एह कमी के पूरा करे आइल बाड़े नवोदित अभिनेता हितेन पाण्डेय. फिल्मी परिवेश में पलाइल पोसाइल आ महँग गाडियन के शौक़ीन हितेन फ़िल्मी पत्रकार आ हिंदी फिल्मन के निर्माण कर चुकल स्व॰ रमण पाण्डेय के बेटा हउवन. अपना अबले के तीन महीना के फ़िल्मी कैरियर में ऊ दू गो फिल्म में काम कर चुकले. पहिला फिल्म रहल “केहू हमसे जीत ना पाई” जवना मे ऊ भीमा पहलवान का भूमिका में बाड़न आ उनुकर नायिका बाड़ी स्वाति वर्मा. हितेन पिछला दिने फिल्म “प्रतिबन्ध” के शूटिंग पूरा कइले जवना में ऊ रवि किशन के छोट भाई का किरदार में बाड़े आ श्री कंकानी से प्यार करत बाड़े. हितेन के कहना बा कि अपना पहिलके फिल्म में रविकिशन का साथे काम करे के मौका पा के ऊ नर्वस हो गइल रहले बाकिर रविकिशन उनुकर हौसला बढ़वलन आ बहुते कुछ सिखवलन. हितेन के अभिनय आ काम का प्रति उनुकर लगन देख के लागत बा कि ऊ लमहर पारी खेले आइल बाड़न.


बनचरी (भोजपुरी के कालजयी उपन्यास के छठवी कड़ी) – Anjoria\nबनचरी (भोजपुरी के कालजयी उपन्यास के छठवी कड़ी)\nअइसे त प्रकृति के एक से बढ़ि के एक अछूता, अनदेखा मनोहारी रूप ओह विशाल बनक्षेत्र में रहे बाकिर कई गो मुग्ध करे वाला जगह, हिडिमा घूमत-फिरत देखले-जनले रहे. सबेरे माता जब ओके भीम का सँग खुला आहार-बिहार आ सँगे रमण करे के सुतंत्र कइली त ओके जइसे मन मांगल मुराद मिल गइल. अब ले नियम-अनुशासन आ बान्हन में बन्हाइल ओकर सुतंत्र अल्हड़पन आ खुला बात-ब्यवहार ओकर असली सुभावे छीन लेले रहल. प्रकृति आ जंगल-पहाड़ के बेटी, जइसे प्रकृतिये से बिलग हो गइल होखे. रात के लजात-सकुचात भीम का बलिष्ठ भुजपाश में समात खा ओके जीवन का ओह अकथ सुख आ आनंद के इयाद आइल, ओके बुझाइल कि अभी त ऊ ओके हीक भर भोगबे ना कइलस. देह के भूख अउर बढ़ गइल रहे.\nराह में भीम का सँगे चलत खा ओकरा मन के कूल्हि बान्हल बान्ह अचके टूटि गइल, ऊ अचके उनकर बाँहि धरत उनसे लपटाइ गइल. भीम हक्का-बक्का, हिडिमा के ई खुला बेधड़क-भाव उनके अटपटाह लागल. ऊ हाथ छोड़ावत ओके झटक दिहलन. हिडिमा फेरू कामातुर लपटाये के कोसिस कइलस त ओके अपना से अलगियावत कहलन, ”एतना बेचैनी काहें बा तोहरा? इ जंगली व्यवहार ह!“\n– ‘का, तहरा अच्छा ना लागल?’ हिडिमा अचकाइल पुछलस.\n– ‘ना, ई सबेर के बेरा, न नहाइल – न धोवल, ना कवनो अइसन जगह, हमनी का कवनो पसु थोरे हईं जा, आ ना राछसे हईं जा, हमहन का सभ्य मनुष्य हईं जा. ’ भीम समझावे के कोसिस कइलन.\n– ‘लेकिन एमे गलत का बा? हमनी किहाँ त युवक युवती एकान्त जगह में ई सब करे खातिर स्वच्छन्द बा! नारी पुरुष के आ पुरुष-नारी के निजी-प्रेम-बिहार पर कवनो रोक आ बान्हन नइखे. ’ हिडिमा फेरू भीम के बाँहि धरत कहलस.\nभीम के समझ में ना आइल कि ऊ एह प्रेमातुर कामातुर युवती के कइसे समझावसु. ऊ मुस्कियात कहलन, ”हमनी का समाज में एकरा खातिर एगो मरजादा बा. ई सबमें अतना बेचैनी आ आतुरता, ऊहो असमय, बेमोका ठीक ना मानल जाला. “\nहिडिमा रुकि गइल. ओकरा कुछ ना बुझाइल कि भीम का कहल चाहत बाड़न.\n‘अरे पगली, पहिले हमनी का कहीं नहाइ धो के इतमीनान से कुछ जलपान क लीं जा, आराम से कवनो सुन्दर आरामदायक स्थान पर बइठि के बातचीत प्रेम-बिहार करीं जा. ’ फेर प्रेम से हिडिमा के अँकवारी में बटोरत, ठठाइ के हँसि दिहलन. हिडिमा प्रेम, उलझन आ खीसि का विचित्र भँवर में रहे, जब ओकरा भीम के बात बुझाइल त ऊ उनका बाँहि से छटकि के निकल गइल. भीम हँसि के पकड़े चहलन, त ऊ उनका छाती पर दूनो हाथे मुक्का मारत बोलल, ”छोड़ऽ, हटऽ तूँ बहुत खराब बाड़ऽ! हम तोहसे ना बोलब!“ बनावटी खीसि देखावत ऊ बोल त दिहलस, बाकिर ओकर मने जानत रहे कि एतने बात बोले में ओके, भीतर से कतना जोर लगावे के परल. फेर ऊ हँसत-खिलखिलात बायाँ ओर बन का भीतर भागे लागल. भीम ओकरा पाछा हँसत दउरत त रहलन, बाकिर हिडिमा का चुस्ती-फुर्ती वाली चाल पर हरान रहलन. अइसहूँ अपना विशाल भारी शरीर के लेके, अनजान पहाड़ी-बनइला राह में भागे के उनका अभ्यास ना रहे.\n– ‘रुक जा हिडिमा! हम ना जानत रहलीं कि तूँ बन क हिरनी हऊ! हिरिमा, रुक जा!’ हँसत खिलखिलात हिडिमा भीम के बिकल स्वर सुनि के थथमि गइल, ई सोचि के ओकर विह्नलता अउर बढ़ि गइल कि ‘ऊ जेके पागलपन का हद तक चाहत बिया ऊहो ओकरा खातिर अतना चाह राखत बा. ’ पाछा मुड़ि के तकलस, भीम धीरे धीरे ऊपरी राह के चढ़ाई चढ़त रहलन.\n‘बस कुछुए कदम अउर चले के बा जी. एकरा बाद हम आपके बन के अइसन अनछुवल सुघराई देखाइब जवन आप कब्बो ना देखले होखब. ’ हिडिमा धीरे धीरे, आगा बढ़े लागल. भीम ओकरा पाछा चलत चलत जब ओह खुलल जलाशय पर पहुँचलन त छिन भर खातिर विस्मित-बिमुग्ध हो गइलन.\nउज्जर, लाल कमलिनी का फूलन से गहगहाइल बन-पक्षियन का चहचह से मनसायन ओह शान्त मनभावन जलकुंड का किनारे खड़ा होके हिडिमा प्रफुल्लित भाव में कहलस, – ”लीं, आप खातिर सुन्दर बेबस्था हो गइल. अब मुँह हाथ धोईं चाहे स्नान करीं. बाकि हमार एगो शर्त बा!“\n– ‘ऊ का?’\n– ‘सामने वाला बन में कुछ अच्छा फलदार फेंड़ बाड़न स. आप नहाइ-धोइ के फल तूरब तबले हमहूँ स्नान क लेइब. हिडिमा सहज भाव से मुस्कियात कहलस. भीम स्वीकार में मूड़ी हिलावत भोला भाला अल्हड़ युवक लेखा मुस्कियात अपना देंहि से धोती हटवलन आ अँगोछा पहिरि के जलकुंड में छपाक से कूदि गइलन. भीम का सुडौल चिक्कन देंह के मुग्ध भाव से निहारत, हिडिमा के मन कइल कि ऊहो अपना देह के मृगचर्म वाला वस्त्र खोलि के शीतल जल में कूदि जाव, बाकि अपना प्रबल होत इच्छा के दबावत दुसरा ओरि ताके लागल. अपना भीतर उफान मारत काम बेग के रोकल कठिन रहे, बाकि राह में भीम के देंहि झटकल इयाद अवते ओकर मन उदासी से मरूवाइ गइल. अचानक ओकरा भीतर एगो बिनोद सूझल… आज ऊ अपना प्रानप्रिय के तब तक छकाई, जबले ऊ खुदे आतुर भाव से ओके अपना अंगे ना लगा लिहें… ई ठीक रही… बाकि का ई संभव होई, ओकरा भीतर उभरत काम के उद्दाम लहर कइसे काबू में आई? कुच्छू हो जाव, ऊ तबले समरपन ना करी जबले ऊहो, ओकरे नियर बेचैन आ आतुर ना हो जइहें. ’ धीरे-धीरे हिडिमा जलकुण्ड का दुसरा ओर ऊँचाई पर चल गइल. ओकरा सामने जल चिरइन क एगो जोड़ा गर में गर सटवले जलकेलि में व्यस्त रहलन सऽ. दोसर कवनो समय रहित त हिडिमा उन्हन के आखेट का बारे में सोचित बाकि ओह समय ओकरा आँखि में उन्हनी खातिर एगो नेह भाव उतरि आइल रहे… ओके लागल कि ऊहो हिडिमे लेखा प्रेम पियासल काम-केलि में भुलाइल बाड़न सऽ.\n– ‘हिरिमाऽऽ! ओय हिरिमाऽऽ!!’ भीम धोती बदल के जोर से चिचियइलन त हिडिमा के तन्द्रा टूटि गइल…कतना अपार अनुराग के भाव फूटत बा एह नाँव का संबोधन में… उहो कवनो पुरुष के कइल संबोधन… आजु से पहिले त ओकर राछस भाई हिडिम ओके बनचर लउँड़ी ले ढेर मान ना दिहलस. बलुक अधिकतर तिरस्कार आ मारपीट के हरमेसा अपना अभिमान के पौरुष वाला अधिकारे जतवलस…. भीम का सँगे ओके पुरुष क एह मधुर रूप-साहचर्य के अनुभव भइल… इ अनुभव अनोखा आ मीठ रहे. ऊ भीम के ओही दिशा में जात देखलस, जेने फलदार बिरिछ होखला का बारे में ऊ बतवले रहे.\n– ‘अरी ओय हिरिमी… हम जलपान खातिर फल तूरे जा तानी, कहाँ बाड़ी तूँ?’\n– ‘बहुत अच्छा; लेके आईं! हम तबले कुछ अउर काम कर लेत बानी. ’ हिडिमा जलाशय का दुसरा छोर से खुस होत चिचियाइल. भीम के निश्छल ठहाका से पूरा जल क्षेत्र गूँजि गइल.\nहिडिमा एही लापरवाह ठहाका पर तऽ न्यौछावर रहे. भीम का एही निडर, निश्छल बीर रूप पर हजार बेर लुट जाए खातिर तइयार रहे. ई भीम का प्रति ओकरा अछोर अनुरागे क देन रहे कि ऊ आपन बनचर रूप, सोभाव आ बात ब्यवहार कूल्हि तेजी से बदलत रहे. ऊ किनार पर खिलल कुछ फूल जल्दी जल्दी चुनलस आ एगो बड़हने पात पर ध के मोरत अपना अंगवस्त्र में खोंस लिहलस.\nहिरनी अस कुलांच मारत ऊ जलाशय का ओह छोर प’ पहुँचल, जहाँ थोरिके देर पहिले भीम स्नान कइले रहलन. एक बेर एने ओने तकलस आ अपना छाती आ कमर से मृगछाल के बान्हन खोलि के निर्बसना जल में समाइ गइल. जल विचरन करत ऊ जलकुंड का किनार से कुछ अनोखा किसिम के घास नोचलस, माटी में मिलाइ के दूनो हथेलियन का बीच में रगरलस आ ओही से आपन देहिं माँजे लागल. थोड़ी देर तक मछरी लेखा जलाशय में पवँरला का बाद जब निकलल त ओकरा व्यक्तित्व में एगो नये दमक आभा आ टटकापन रहे. किनार पर राखल आपन कपड़ा पहिरला का बाद ऊ बिचरत एगो अइसन पाथर का शिला प खाड़ भइल जवन किनार से जलाशय का भितर तक उभरल रहे. थिर जल में आपन सोना नियर दमकत देंहि आ मुखड़ा निहारत ऊ अपना केश के जल झरलस, ओके गूंथ के बेनी बनवलस आ तूरल सुगंधित टटका फूलन के खोंसत सोचे लागल. ओकरा एकर तनिको आभासे ना भइल कि ओह अद्भुत फूलन का सुगंध से व्याकुल भँवरा कब दबे पाँव ओकरा निगिचा ले पहुँच गइल. साइत एकर कारन ओकर आपन मुग्धाभाव रहे- ऊ भाव, जवना में ऊ खुदे अपना छिपल सुघराई के अचके देखि जान के अचंभित आ हैरान रहे.\nआपन पदचाप दबवले पाछा से आवत भीम खुदे ई अनछुवा टटका रूप-सुघराई देखि के निहाल रहलन. उनका बाँहि के घेरा जब पाछा से हिडिमा का सद्यःस्नाता देह के जकड़लस, त ऊ मुँह घुमाइ के भीम के देखलस. प्रानप्रिय के प्रेम बिकलता से ओकरा असीम सुख मिलल. ओकर पलक मुनाये लागल. ओकरा पूरा विश्वास होखे लागल, खाली ऊहे ना, ओकर पुरुषो ओकरा पर अनुरागल बा, ओके पहिल बेर ई बुझाइल कि ऊ जेके जान ले बढ़ि के चाहत रहे, आजु ओकरा प्रति ऊ हिया उँड़ेले के तइयार बा.\nभीम के कसल आलिंगन भर से ओके अपना सउँसे जीवन के नया अरथ मिल गइल रहे. कुछ छिन मदहोस शरीर के ढील छोड़ला का बाद कुछू सोचि के ऊ चिक्कन मछरी लेखा उनका बाँहि का घेरा से छटक गइल, ”अबे अतना अधीर काहें बानी आर्यपुत्र ! चलीं पहिले बन विहार आ भोजन तऽ कऽ लीं, फेरू हम आपके अइसन-अइसन मनमोहक जगह आ प्रकृति क अइसन सुघर चमत्कारी रूप देखाइब, जवन आप कबो देखले ना होखब. “\n– ‘अच्छाऽऽ सही में?’ भीम मुस्कियात ओकरा ओर बढ़े लगलन. वनचरी हिडिमा ओ बेरा उनके संसार क सर्वसुन्दरी प्रिया लागत रहे.\n– ‘पहिले भोजन जरूरी बा… आ आप त फल तूरि के लियावे गइल रहनी नऽ?’ हिडिमा चपलता से पाछा पड़े घुसुकत, दूर होत गइल.\n– ‘कुल्हि फल उहाँ बड़का फेंड़ का जरी धइल बा…. ’ भीम इशारा से देखावत चाल तेज कइलन, बाकिर हिडिमा त हिडिमा रहे, उनके पहिलहीं छलाँग मारत ओह फेड़ तक पहुँचि गइल.\nभीम जब हिडिमा के पाछा लागल पहुँचलन त अचंभा में पर गइलन, उनकर धइल फल क गठरी गायब रहे.\n– ‘कहाँ बा फल? हम जानत रहलीं हाँ कि आपसे ई सब ना होई. चलीं हमरा सँगे, अब हमरे कुछ करे के पड़ी. ’ हिडिमा चपलता से हँसत कहलस.\nमन क भोला, बउराह भीम हरान रहलन. अचानक हिडिमा उनका के अपना दहिना हाथ का अँकवारि में धइलस आ ऊपर उछरि के उड़ि गइल. ऊपर से नीचे के बन, पहाड़, सुन्दर घाटी आ बनइला जीवन क समूह सब कुछ लउकत रहे. ऊ उड़त चिरई लेखा नीचे चारू ओर ताकत, भीम के एगो झरना देखवलस, जेकरा चारू ओर हरियर लतरन आ हरियराइल घास से तोपाइल, अनगिनत फूलन क सुरम्य ढलान रहे. ऊ धीरे-धीरे झरना का लगहीं एगो पहाड़ी खोह का लगे चौरस जगह पर उतरि के चुहल करत खिलखिला उठल, ”देखीं, राउर तूरल कूल्हि फल हेइजा मोटरी बान्हि के धइल बा!“\nभकुवाइल भीम देखलन, सचहूँ उहाँ फल क मोटरी अस्थिर से धइल रहे. सामने उँचास पहाड़ के एगो हिस्सा आगा पड़े अइसे ओलरल रहे, जइसे प्रकृति आपरूपी केहु के रहे खातिर बइठका बनवले होखे. ‘ई जगह बहुत बढ़िया बा… रउरा जलपान आ विश्राम लायक. अब मुँह का ताकत बानी, आईं इहाँ, आके निश्चिन्त भाव से बइठीं. ’ हिडिमा हँसत ओलरल पहाड़ का भित्तर ढुकि गइल.\nबिस्मय से अचकचाइल भीम के हिडिमा का मायावी शक्ति क खेयाल आइल, ”अच्छा, त ई बात हऽ!“ ऊ फलगरे ओनिये बढ़ि गइलन.\nबइठका नियर ओलरल पहाड़ का नीचे एगो सुन्दर दुआरि वाला गुफा रहे. हिडिमा ओही का भीतर से निकलल, ओकरा एक हाथ में हरियर पतई आ घास के बिनल-बान्हल एगो चटाई आ दुसरा हाथ में जल पिये खातिर एगो सुन्दर बाल्टीनुमा कवनो सुखाइल बनलउकी क तुमड़ी रहे. भीम का लगे चटाई बिछावत बड़ा नम्रता आ आदर से बोलल, ”छिमा करब आर्यपुत्र ! आप बइठीं, हम फल लियावत बानी. “\nसभ्य संसार के नारी लेखा हिडिमा के ऊ आदर भरल विनम्र निहोरा भीम का बहुत रुचल. ऊ चुपचाप चटाई पर पालथी मारि के बइठ गइलन. हिडिमा तुमड़ी लेले फलगरे झरना का ओर भागल. ऊ बइठले-बइठल हिडिमा के ओह तुमड़ी में झरना के स्वच्छ मीठ जल भरत देखत रहलन. निहुरल हिडिमा के मुखमंडल आ सुगढ़ देहिं ओ बेरा सुरूज का लाली में एगो नये गुलाबी आभा से भरल उनके न्योतत रहे.\nबड़-बड़ पतइन का पत्तल पर जलपात्र से धोवल फल सजावत हिडिमा का सकुचाइल-ललाइल नेह-निष्ठा भीम के भूख अउर बढ़ा दिहलस.\n– ‘आर्यपुत्र ! जलपान शुरू करीं!’ हिडिमा कहलस. भीम एगो फल उठा उठा के खाए लगलन. हिडिमा बड़ा अनुराग से उनका ओर एकटक चितवत रहे. अचके भीम के नजर उठल, हिडिमा के नजर एक छिन खातिर झुकि गइल.\n– ‘तुहूँ खा!’ हमहन के ई आचार-बिचार तूँ कब आ कहाँ सीखि लिहलू?\n– ‘माता से! माई कुन्ती के आप सब के भोजन करावत देखले रहलीं, बाकि एकर सुख आ आनन्द उठावे क मोका आज पहिली बार मिलल. ’ हिडिमा एगो फल उठा के भीम का मुँह तक ले गइल, ‘एक बेर हमरा हाथे खा लीं… तबे हमहूँ खाइब…!’\nभीम एह अपनत्व आ अनुराग पर निहाल हो गइलन आ हिडिमा का हाथ के फल काटत, अपना हाथ क फल, ओके खियावे लगलन. फेर त सँकोच के बान्हन अपना आपे खुलि गइल. जलपान का बाद हिडिमा उनकर बाँहि पकड़ले गुफा का भीतर ले गइल. नीचे ओइसहीं फूले पतइन क नरम मोलायम बिछावन. भीम जथारथ का एगो दुसरे लोक में पहुँच चुकल रहलन. पति-पत्नी का एह एकान्त-विश्राम के व्यवस्था हिडिमा का सुरूचि आ नेह के ऊँचाई अउर बढ़ा दिहलस. ऊ ओकरा गुदगर देहिं के धीरे से अपना गोदी में खींचि लिहलन. हिडिमा पहिलहीं से आतुर रहे. ऊ अब खुलि के देह-सुख भोगे लागल.\nकिरिन डूबे का पहिलहीं, जब सूरूज के ललाइल गोला पहाड़ का नीचे उतरे लागल, त हिडिमा के दीठि घूमल. भीम का सँगे पहिल दिन क सँकोच भरल कबो ना भुलाये वाला आलिंगन आ निकटता से ओकर मन अबहियों ना अघाइल रहे. आज खुलि के नेह-रस क कुछ घोंट भीतर गइल रहे. ओकरे खुमार में ऊ दूनों बाँहि-लता में भीम के बन्हले, ना जाने कवना अछोर आनंद का समुन्दर में डुबत उतिरात रहे. … ‘हाय, अतना जल्दी साँझ हो गइल…! ओकरा कुन्ती के गम्हीर आदेश मन परल… साँझ के भीम के लेके जरूर चलि अइहऽ!’ जइसे बिच्छी मरले होखे, ऊ भीम के बान्हन से छटक के खड़ा हो गइल, ”चलीं चलल जाव ना त माई रुष्ट होइहें. “\nअलसाइल अतिरपित भीम अपना मन पर काबू करत खड़ा भइले. ”चलीं, नीचे चलि के झरना में हाथ मुँह धोइलीं आ हिडिमा हँसत पहाड़ का ढलान से उछरि-उछरि के नीचे उतरे लागल. “\n– ‘अइसे मत भागऽ हिडिमा, कहीं गिरि जइबू?’ भीम फुर्ती आ चपलता से नीचे उतरत हिडिमा के देखि के अचंभित रहलन. भारी भरकम देहिं से थाहि थाहि के ढलान उतरल बहुत दुष्कर लागत रहे. उनका अचरज ए बात के रहे कि एगो कोमल कमनीय आदिवासी, लइकी लेखा ई हिडिमा बिना कवनो मायावी शक्ति के बनवासियन लेखा अतना फुर्ती से नीचे कइसे उतरि गइल.\n– ‘सम्हारि के उतरब जी…! अभी रउवा के हमरा से बहुत कुछ सीखे-जाने के बा… आ हमरो राज का लोगन के रउरा से बहुत असरा आ उमेद बा. ’ हिडिमा साहस बढ़ावे वाला सुर में चिचियाइल. – ”अच्छा भाई, हम समझ गइनी, धीरे धीरे हो जाई तहरा सँगे अभ्यास. “ नीचे उतरि के भीम बहत झरना का जल का लगे पहुँचलन, त इठलात हिडिमा के फेरू अँकवारि में बान्हि लिहलन.\nहिडिमा के अपना प्रियतम के ई अमरित ढारत प्रेम बहुत रसगर लागल बाकि, बनावटी खीसि देखावत बोलल, ”रहे दीं, रहे दीं… रउरा कहले रहली कि भला इ कवनो बेरा हऽ! आ हमके त माता के आदेश माने के बा!“\n– ‘अच्छा भाई, माता के आदेश मानऽ, बाकि हम एह शीतल जल से तनी नहाइल चाहत बानी. ’ भीम अपना बान्हन के ढील कइलन आ ओके लेले देले कल कल छल छल करत जलधार में खड़ा हो गइलन.\nबहे वाली धारा ठेहुना से ऊपर ना रहे, हँ पानी के बेग बहुत तेज रहे. हाथ मुँह धोवला का बाद ऊ लोग अँजुरी में भरि के शीतल मीठ जल पियल, फेरू किनार पर धइल, अँगोछा से हाथ मुँह पोछत भीम कहलन, ”अब केने चले के बा? हमके त दिशा आ स्थान के तनिको ज्ञान नइखे. अइसे त पहुँचत पहुँचत रात हो जाई. “\nहिडिमा हँसत भीम के कमर एक बेर फेरु अपना दहिना बाँहि में धइलस,”अब आपो हमरा के कसि के पकड़ि लेईं. हम राउर मदद करब. “ आ ओकरा संकेत पर भीम ओह पहाड़ी क्षेत्र में उगल बन के तेजी से पार करे लगलन.\nइ रास्ता हिडिमा के चीन्हल-जानल, आसान आ सुगम रहे. बुझइबे ना कइल कि कइसे ऊ अतना जल्दी ओही ढलान वाला राह पर निकलि अइलन, जवना से उतरि के आश्रम के राह जात रहे.\nकुन्ती अपना बेटन का साथे, भीम का अब ले ना लवटला से दोचित रहली. जुधिष्ठिर का माथ पर चिन्ता के रेख उभरे सुरू हो गइल रहे. अनुज परेसान रहलन स. अर्जुन जरूर अपना दहिना मुट्ठी के बायाँ हथेली पर बार बार पटकत रहलन. जुधिष्ठिर विश्वास जतावत अर्जुन के झुँझलाहट भाँपे के कोसिस कइलन, ”भीम कवनो छोट, अजान लड़िका थोड़े बाड़न, ऊ आवते होइहें, उनका हमनी ले ढेर चिन्ता होई आ फिर ई काहें नइखऽ सोचत कि हिडिम के ई बन क्षेत्र अतना सुगम आ निरापद नइखे. अर्जुन तूँ काहें परेसान बाड़ऽ?“\n– ‘बात ई नइखे भइया… मंझिला भइया जरूर लवट अइहें, बाकि हम ई सोच रहल बानी कि हमनी का आखिर कब तक शालि ऋषि का ए आश्रम में चुपचाप बइठल दिन काटत रहब जा.. ई क्षेत्र अतना दूर नइखे कि पापी दुर्जोधन आ कपटी मामा शकुनि क चल्हाँक भेदिया आ गुप्तचर ना पहुँचि जइहें सऽ…. ’ अर्जुन के उलझन आखिर खुलि के बहरिया गइल.\n– ‘सब सही बा… बाकि हमरा समझ से ई क्षेत्र एसे ज्यादा सुरक्षित बा, काहें कि हिडिम बन का रहस-भेद से सब भय आ आतंक का कारन अपरिचित बा आ हिडिमा का लोगन का कारन हमहन पर फिलहाल कवनो बिपदा नइखे. हिडिमों त अब भीम का कारन हमरा परिवारे क हो गइल बिया. ओह निष्कलुष सरल युवती के आचरन-व्यवहार आ निष्ठा तोहन लोग देखियो चुकल बाड़ऽ जा… हमरा राय में अभी अकुताइल ठीक नइखे. ’ जुधिष्ठिर सहज संयत भाव से ढाढस देत कहलन.\nअर्जुन उठ के खड़ा हो गइलन. हाव भाव से इहे बुझात रहे कि जुधिष्ठिर से ऊ संतुष्ट नइखन, ”ठीक बा बड़का भइया, जवन राउर निर्देश होखे. “ आ कुटी से बाहर जाए लगलन.\n– ‘कहाँ जात बाड़ऽ? ठीके त कहत बा बड़का…’ कुन्ती के आवाज से अर्जुन थथमि गइलन. ’\n– ‘चलऽ लोग… भोजन के समय हो रहल बा… आज हम तोहन लोग खातिर, आश्रम से मिलल दूध आ साँवाँ का चाउर से मीठ खीर बनवले बानी. ’ कुन्ती माहौल के सहज बनावत कहली तऽ नकुल, सहदेव प्रफुल्लित होत कहि पड़ल लोग- ”माई! तूँ हमन के केतना खेयाल राखेलू..? बाकि बिना भीम भइया के रहले खइला के ऊ सवाद कहाँ?“\n– ‘अरे, हमहूँ आइए गइनी… हमके तनिकी भर देर का भइल तोहन लोग हमार भोजने गड़प करे का फेर में पड़ि गइलऽ जा…!’ भीम हँसत कुटिया में ढुकलन.\nकुन्ती समेत सब भाइयन के चेहरा प आइल तनाव खतम हो गइल. पाछा पाछा आइल हिडिमा निहुरि के कुन्ती के गोड़ छुवलस, त कुन्ती गदगद हो गइली… ”कल्यान होखे बेटी सौभाग सोहाग बनल रहे तोहार. “ हिडिमा ओह मधुर असीस का जादू में बन्हात गठरी बनल कुन्ती का लगे सटि गइल.\n– ‘तोहन लोग थोड़ी देर ले बात बतकही करऽ जा. तबले हम हिडिमा का सँगे दुसरा कुटी से खीर लेके लवटत बानी. चलऽ हिडिमा!’ कुन्ती हिडिमा का कान्ह प हाथ रखली.\nअनुजन के लेके भीम भोजन के बेवस्था करे लगलन. अर्जुन कमण्डल में राखल जल छिरिक के चारू ओर सबके बइठे के इन्तजाम कइलन त जुधिष्ठिर झोरी में टाँगल फल उतारि के नीचे धइलन. ”भीम भइया, तोहके बन-बिहार करत खा हमहन क इयाद त आवत ना होई, त कम से भाभी से पूछि के हमन खातिर ए बन के कुछ स्वादिष्ट फल त लियाइये सकेलऽ. “ नकुल हँसत भीम के छेड़े लगलन.\n– ‘अरे भला मझला भइया के ई सब छोट-छोट बात सतावे लागी त फिर बिहार का होई?’ सहदेवो पाछा पाछा तुक्का लगवलन.\n– ‘तूँ दूनू क दूनों जाना अब हमरा हाथे मार खइबऽ जा. ’ भीम आँख तरेरत लाड़ देखवलन… ”तोहन लोग के त ना बाकि बड़का भाई आ माता खातिर जरूर काल्ह फल ले आइब!“ सब ठहाका मारि के हँस पड़ल.\nमाटी का एगो बर्तन में खीर लेले माता कुन्ती जब हिडिमा का साथ लवटली त अचरज में सबकर दीठि टँगाइले रहि गइल. हिडिमा सूती साड़ी पहिनले कवनो आश्रमवासी कन्या नियर स्मित मुस्कान छीटत उनका पाछा खड़ा रहे. ओकरा हाथ में धोवल-धावल केरा क दू गो बड़ बड़ पात रहे.\n– ‘माई, भउजी कहाँ रहि गइली? आ ई के हऽ?’ नकुल सवाल कइलन त एक बरे फेर सबका होठे मुखर हँसी उभरि आइल. कनखी से देखत भीम हिडिमा का ओह नया रूप पर बिस्मित बिमुग्ध रहलन. हिडिमो अपना देवर लोगन से हँसत कहलस, ”अगर आपो सबके हमरे नियर सहधर्मिणी चाहीं त हम काल्हुए एकर इन्तजाम कर सकीलें. “\nकुन्ती समेत जुधिष्ठिर आ भीम हँस पड़ल लोग. अनुज झेंपि गइलन सऽ. कुन्ती का हलुक अनुशासन पर सभ गोलाई में बइठि गइल. केला क बड़ पात के काट के सबका आगा हिडिमा धइलस, फेर फल आ खीर परोसि के कुन्ती हिडिमा का बगल में बइठली.\n‘खीर’ का नाँव से परोसल, ए नया अनोखा मधुर खाद्य के चखत हिडिमा का भीतर इ सवाल बहुत तेजी से उठल कि ई कइसे पकावल-बनावल जाला. ओकरा मन में आइल कि ऊ माता से एकरा बारे में पूछो, बाकि फेरू ई सोचि के पता ना, एह लोगन पर एकर का प्रतिक्रिया होई ऊ ना पुछलस. ‘जाये द, काल्हु आर्यपुत्र से पूछब. ’ ऊ मने मन तय कइलस. खीर के मधुर सवाद से ऊ बिस्मय में रहे. आचार्य जवना अमरित के चर्चा करेलन अइसने त ना नु होत होई?\nपंचवी कड़ी | चउथी कड़ी | तिसरकी कड़ी | दुसरकी कड़ी | पहिलका कड़ी\nPrevious Post: भाग गइल भूत\nNext Post: टटका खबर अब आवाज का साथे


टटका खबर, कवनो खबर छूटे ना.6अगस्त – टटका खबर\nटटका खबर, कवनो खबर छूटे ना.6अगस्त\nआपरेशन का बाद से अस्पताल का आईसीयू में भरती सोनिया अब बाहर अपना कमरा में आ गइल बाड़ी.\nसीएजी का रपट समेत मौजूदा राजनीतिक हालात पर चरचा खातिर कांग्रेस कोर समिति शनिचर का दिने एगो बईठक कइलसि. सीएजी का रपट में प्रधानमंत्री कार्यालय आ दिल्ली सरकार का ओर अंगुरी उठावल गइल बा.\nनीतीश सरकार का खिलाफ आजु राजद के सांसद विधायक लालू प्रसाद का नेतृत्व में धरना प्रदर्शन करीहे.\nचेन्नई में आजु भारत के एकदिना क्रिकेट टीम के चुनल जा रहल बा.\nबिहार में अपराध रोके में नालायक साबित 56 गो पुलिस अधिकारियम के फील्ड ड्यूटी से हटाके अपराध अनुसंधान आ विशेष शाखा में भेजल जा रहल बा.\nसासद संजय निरुपम आ विजय लक्ष्मी साधो के बिहार में कांग्रेस के प्रबारी बनावल गइल बा.\nराज्य के सगरी महादलित टोला में पन्द्रह अगस्त के खास समारोह होखी. ओही टोला के कवनो बुजुर्ग महादलित से झंडा फहरवावल जाई. एकरा खातिर हर टोला के पाँच पाँच सौ रुपिया दिहल गइल बा.\nबिहार के विशेष राज्य के दर्जा देबे पर विचार करे खातिर प्रधानमंत्री मनमोहन सिंह अंतरमंत्रालयीय समूह बनावे खातिर सहमति दिहलन.\nछह गो विश्वविद्यालयन में नया कुलपति नियुक्त करे से पहिले राज्य सरकार से सलाह ना लिहला का विरोध में राज्य सरकार राज्यपाल के लिखित रूप में एतराज जता के एह मसला पर फेर से विचार करे के कहले बिया. दू दिन पहिले राज्यपाल कहले रहले कि नीतीश कुमार से विचार विमर्श भइल रहे.\nमुजफ्फरपुर औराई के बीडीओ पंकज कुमार के इंदिरा आवास खातिर घूस लेत पकड़ लिहल गइल.\nरोहतास जिला के माथा गाँव में माओवादी जेल में बंद एगो दोसरा माओवादी कमांडर सुदामा उरांव का घर में आग लगा दिहले.\nकाल्हु बलिया के गोपालपुर गाँव में ठनका गिरला से एगो महतारी बेटी के मौत हो गइल.\nबिहार में इन्दिरा आवास के दलालन आ बिचौलियन के धर पकड़ के तइयारी चल रहल बा. एह मामिला मे चार सौ से बेसी मुकदमा दर्ज करावल गइल बा.\nबरौनी में बन्द पड़ल यूरिया फैक्टरी के पुनर्जीवित करे के मंजूरी केन्द्र सरकार दे दिहले बिया आ एकर जिम्मा हिन्दुस्तान फर्टिलाइजर कार्पोरेशन के दिहल गइल बा.\nसीतामढ़ी जिला के बथनाहा में एगो निजी बस के दुर्घटना में छह गो सवारियन के मौत हो गइल आ अठारह गो घवाहिल हो गइले. सीतामढ़ी से सोनबरसा जात बस कुआरी गाँव का लगे पानी भरल गड़हा में पलट गइल रहे.\nबिहार के औरंगाबाद में ठनका गिरला से पाँच लोग आ शेखपुरा जिला के पंघहर गाँव में एक आदमी के मौत हो गइल.\nमुजफ्फरपुर के मिठनपुरा में दारोगा के पिटाई से एगो आदमी का मौत का बाद खिसियाइल भीड़ दू गो पुलिस वाहन फूंक दिहलसि. प्रशासन मृतक के परिवार के तीन लाख के मुआविजा आ दारोगा पर कार्रवाई करे के एलान कइले बा.\nकैमूर जिला के भगवानपुर थाना के दबनपुर गाँव में साल १९९४ में छह आदमी के हाथ गोड़ बान्ह के हत्या कर देबे वाला मुख्य आरोपी ज्ञानी पासवान के काल्हु अदालत उमिर कैद के सजा सुनवलसि.\nग्रेटर नोएडा प्राधिकरण आ पतवाड़ी गांव के किसानन के बीच के रगड़ा सलटा लिहल गइल बा आ प्रशासन किसानन के बढ़ल दर से मुआवजा देबे के तइयार हो गइल बा.\nयूपी में एटा के अदालत शनिचर का दिने पुलिस के निर्देश दिहलसि कि ऊ मायावती सरकार में पशुपालन अउर डेयरी विकास मंत्री अवध पाल सिंह का खिलाफ हत्या के मुकदमा दर्ज करे.\nउत्तर प्रदेश में टटका दलबदल में बहुजन समाज पार्टी के एगो निलम्बित विधायक शनिचर का दिने समाजवादी पार्टी में शामिल हो गइले.\nआगरा के नगला मोहन इलाके में मूसलाधार बरखा का बाद एगो दूतल्ला इमारत ढह गइल जवना से घर में सूतल एगो औरत आ दू गो बच्चा मर गइले आ आठ जने घवाहिल हो गइले.\nउत्तर प्रदेश के बिजनौर जिले में शनिचर का दिने तीर्थयात्रियन के लेके जात रेलगाड़ी में आग लगला का बाद सतर्क रेल इंजन चालक कवनो बड़हन हादसा होखे से बचा लिहलसि आ केहू घवाहिल ना भइल.\nकानपुर में परिवार के साथे मारपीट करे आरोपी बनावल एगो पुलिसकर्मी फांसी पर लटक के जान दे दिहले बा.\nराज्य विधानमण्डल के दुनु सदन में शुक का दिने विपक्ष का बवाल का चलते प्रश्नकाल ना हो पावल. विपक्ष लखनऊ सीएमओ हत्याकाण्ड, एन आर एच एम घोटाला, आ जबरन भूमि अधिग्रहण जइसनमुद्दन पर चरचा करावल चाहत रहे.\nरामचरितमानस के रचयिता गोस्वामी तुलसीदास का जयन्ती पर आज कई जगहा कार्यक्रम आयोजित कइल गइल बा.\nबरेली का कनवर, हमीरपुर, आजमगढ़ के सगड़ी, एटा, मुरादाबाद आ उन्नाव से सपा के विधायक बसपा में शामिल हो गइल बाड़े. एहमें से तीन जने के सपा पहिलही निलम्बित कर दिहले रहल.\nन्यायमूर्ति सैयद रफत आलम काल्हु शुक का दिने लखनऊ उच्च न्यायायलय के मुख्य न्यायाधीश पद के शपथ ग्रहण कर लिहले. एकरा पहिले ऊ जबलपुर उच्च न्यायालय के मुख्य न्यायाधीश रहले.\nतीन दिन से पूर्वांचल में रह रह के बरखा हो रहल बा जवना से जनजीवन अस्तव्यस्त हो गइल बा. प्रदेश के सगरी नदी उफनाइल बाड़ी सँ.\nसावन मास में शिव भक्त भगवान शिव के खुश करे खातिर तरह तरह के विधि अपनावेले बाकिर सबले बढ़िया विधि बरेली के कुछ शिव भक्तन के बा जे बाबा भोलेनाथ के शिवलिंग पर दूध ना ढार के अइसन लड़िकन के पियावेले जिनकन बाप महतारी गरीबी का चलते दूध ना पिया सकसु.\nशनिचर कला सबेरे दू गो ट्रक आ पुलिस गश्ती कार समेत पांच गो गाड़ी दिल्ली में अपने में टकरा गइली सँ जवना से दू गो सिपाहियन समेत चार लोग के मौत हो गइल आ बगल में खाड़ सात लोग घवाहिल हो गइले.\nआरपीआई कार्यकर्ता फिल्मकार प्रकाश झा के सामाजिक-राजनीतिक फिल्म ‘आरक्षण’ का विरोध में उनुका घर अउर दफ्तर पर हमला कर दिहले.\nदिल्ली के मुख्यमंत्री शीला दीक्षित के कहना बा कि हो सकेला कि ‘कुछ चीज में गड़बड़ी भइल होखे’ लेकिन ‘फालतू खरचा’ बेवजह नइखे कइल गइल.\nराष्ट्रपति प्रतिभा पाटील शनिचर का दिने बेंगलुरु में न्यायपालिका से अपील कइली कि ऊ वक्त के जरूरत आ ज्वलंत मुद्दन पर उत्तरदायी बने\nसीबीआई शनिचर क दिने केरल के लॉटरी डीलर सैंटियागो मार्टिन आ उनुका सहयोगी जॉन केनेडी का खिलाफ केरल में लॉटरी बेचे से जुड़ल चार गो मुकदमा दर्ज कइले.\nकर्नाटक के नयका मुख्यमंत्री डी.वी. सदानंद गौड़ा आ शपथ ग्रहण समारोह के बहिष्कार करे वाला भाजपा नेता लोग शनिचर का दिने मंत्रीमण्डल के अंतिम रूप देबे पर विचार कइल.\nबाबा रामदेव के हजारों समर्थक अतवार का दिने जंतर मंतर पर यज्ञ करीहें जेहसे पाँच जून के रामलीला मैदान में योग गुरु के अनशन का दौरान पुलिस कार्रवाई घायल महिला राजबाला के तबियत में तेजी से सुधार हो सके.\nसीएजी रिपोर्ट में नाम अइला का बाद भाजपा शीला दीक्षित से इस्तीफा मांगत बिया त कांग्रेस शीला के बचाव में उतर गइल बिया. कांग्रेस के कहना बा कि ऊ भाजपा के माँग का आगा ना निहूरी.\nइतिहास में पहली बार अमेरिका के साख रेटिंग घटवला पर ओबामा सरकार के एगो वरिष्ठ अधिकारी कहले बाड़े कि रेटिंग एजेंसी सच्चाई के अनदेखी कइले बिया.\nसर्वोच्च न्यायालय के कहना बा कि नियुक्ति के पहिले से तय शर्त ऊ लक्ष्मण रेखा हवे जवना के नियुक्ति करे वाली समिति के उल्लंघन ना करे के चाहीं.\nब्रिटानिया इंडस्ट्रीज शनिचर के कहलसि कि मौजूदा कारोबारी साल का पहिला तिमाही में ओकर शुद्ध लाभ 27.3 फीसदी बढ़ल बा आ 41.8 करोड़ रुपिया हो गइल बा.\nशिव सेना नेता आ महाराष्ट्र के पूर्व मंत्री सुरेशदादा जैन अन्ना हजारे के एगो ‘तालिबान गांधी’ के नाम दे दिहले जे अपना बाति के आगा केहू के ना सुने.\nयूनीटेक के प्रबंध निदेशक संजय चंद्रा अदालत में कहले कि 2जी स्पेक्ट्रम घोटाला में केंद्रीय जांच ब्यूरो का लगे उनुका खिलाफ कवनो सबूत नइखे.\nराजस्थान के पाली जिला में एगो 35 साल के औरत के चुड़ैल बता के ओकर मरद आ ससुराल वाले ओकरा के गरम चिमटा से दगले आ अंगारन से जरवले.\nसरकारी कंपनी ईसीआईएल राष्ट्रमंडल खेल में भारी मुनाफा बटोरलसि : सीएजी.\nमुम्बई का किनार पर आ के डूबल जहाज एमटी राक के कप्तान अउर मुख्य इंजीनियर के गिरफ्तारी के थोड़ही देर बाद जमानत पर रिहा कर दिहल गइल.\nलोकपाल विधेयक के सरकारी मसौदे का खिलाफ अगिला 16 अगस्त से जंतर-मंतर पर आमरण अनशन करे के एलान कर चुकल अन्ना हजारे आपन अनशन रामलीला मैदान में कर सकेले. ओने वरुण गाँधी कहले बाड़े कि अगर कवनो जगह नइखे मिलत त अन्ना हजारे उनुका दिल्ली आवास पर अनशन कर सकेले.\nभूस्खलन का बाद बंद हिमाचल प्रदेश के मंडी में चण्डीगढ़-मनाली राष्ट्रीय राजमार्ग संख्या 21 शनिचर का दिने फेर से चालू हो गइल.\nतेलंगाना राष्ट्र समिति (टीआरएस) पी.चिदम्बरम के दिहल ओह बयान के निंदा कइले बिया कि पृथक तेलंगाना राज्य खातिर राजनीतिक दलन के सर्वसम्मति होखल जरूरी बा.\nअधिकतर कश्मीरी अलगाववादी दुसरको दिने अपना घर में नजरबंद रहले आ मीडिया वालन के सैयद अली गिलानी के आवास में नइखे जाये दिहल जात.\nअन्ना हजारे प्रधानमंत्री मनमोहन सिंह आ मानव संसाधन मंत्री कपिल सिब्बल पर तंज कसत कहले बाड़न कि एह लोग के ‘विदेशी शिक्षा’ देश के समुझे नइखे देत.\nमंदी का अनेसा से सेंसेक्स में पिछला हफ्ता5फीसदी के गिरावट भइल.\nपृथक तेलंगाना राज्य खातिर आंदोलन करत संयुक्त कार्रवाई समिति कहले बिया कि अगर आंध्र प्रदेश सरकार हैदराबाद के भर्ती खातिर मुक्त क्षेत्र के दर्जा देबे वाली धारा हटवला बिना पुलिस भर्ती परीक्षा लिहलसि त 13 आ 14 अगस्त के 48 घंटे के बंद राखल जाई.\nयूनियन बैंक ऑफ इंडिया शनिचर का दिने अपना आधार दर में 50 आधार अंक बढ़ा दिहलसि जवना का बाद बैंक से करजा लेबे वालन के बेसी ब्याज देबे के पड़ी.\nवित्त मंत्री प्रणब मुखर्जी शनिचर का दिने चिन्ता जतवले बाड़न कि अमेरिकी सरकार के साख रेटिंग कम हो घइल बा आ कहले कि हालात पर तेज नजर राखल जाई.\nसीएजी का रिपोर्ट में कहल गइल बा कि हजारो लोग मन होखला का बावजूद राष्ट्रमण्डल खेल के टिकट ना पा सकले जबकि छपवावल टिकटन में से 25 फीसदी बिकाइबे ना कइल.\nदवा घोटाला में शामिल रहल के आरोपी झारखण्ड के पूर्व स्वास्थ्य मंत्री भानु प्रताप शाही शनिचत का दिने सीबीआई का विशेष अदालत में आत्मसमर्पण कर दिहले.\nविधानसभा चुनाव का दौरान केरल के पूर्व मुख्यमंत्री वी.एस.अच्युतानंदन के खिलाफ मानहानि के दावा करे वाली कांग्रेस उम्मीदवार लथिका सुभाष शनिचर का दिने आपन याचिका वापस ले लिहली.\nराजस्थान शिक्षा विभाग का सर्वेक्षण में फर्जी नाम बड़हन तादाद में होखला का चलते ओकर विश्वसनीयता नइखे रह गइल.\nगुजरात के सापुतारा से कुछ दूर स्थित शबरी धाम, जहवाँ शबरी आ भगवान राम के मुलाकात भइल रहुवे, अब एगो धार्मिक पर्यटन स्थल बनल जा रहल बा.\nभाजपा प्रवक्ता शाहनवाज हुसैन शनिचर का दिने प्रधानमंत्री के ‘मिस्टर हां’ बतवले काहे कि ऊ कवनो बाति पर ना ना कहसु. इशारा शायद थॉमस, कलमाडी, ए राजा जइसन लोग के जिम्मेदार पद पर बइठवला का ओर रहल.\nजम्मू कश्मीर का कुपवाड़ा जिला में पिछला आठ दिन में सीमा पार से घुसपैठ के चार गो कोशिश नाकाम कर दिहल गइल बा. एह दौरान चार गो आतंकवादियन के मार दिहल गइल आ तीन गो सैनिकन के जान गँवावे के पड़ल बा.\nहिमाचल प्रदेश के मंडी में शनिचर का दिने बादल फटला, बेहिसाब बरखा, से भइल भूस्खलन से चण्डीगढ़-मनाली राजमार्ग संख्या-21 पर यातायात रूक गइल बा आ हजारन का संख्या में वाहन फंस गइल बाड़ी सँ.\nदिल्ली नगर निगम काल्हु शुक का दिने नगर निगम के बँटवारा करे के दिल्ली सरकार के प्रस्ताव के खारिज कर दिहलसि. ई फैसला महापौर रजनी अब्बी का अध्यक्षता में भइल विशेष बैठक में लिहल गइल.\nपश्चिम बंगाल के पूर्व मुख्यमंत्री बुद्धदेब भट्टाचार्य के कहना बा कि दार्जिलिंग समझौता राज्य के बंटवारा आ गोरखालैंड के गठन के राह बनवा दी.\nसीरिया में सरकार विरोधी प्रदर्शन रोके खातिर देश के मुख्य शहर होम्स का आस-पास अउर डेर ए-जोर में टैक आ बख्तरबंद वाहनन के तैनाती कर दिहल गइल बा.\nलीबिया में मुअम्मार गद्दाफी के सत्ता से बेदखल करे ला सेना से मोर्चा लेत विद्रोही देश के एगो महत्वपूर्ण पश्चिमी शहर कब्जिया लिहले बाड़े आ अब ऊ लोग तटीय शहर अज जाविया का ओरि बढ़े के रणनीति बनावत बा.\nअफगानिस्तान के पूर्वी प्रांत वारदाक में शनिचर का दिने एगो अमेरिकी हेलीकॉप्टर दुर्घटनाग्रस्त हो गइला से 31 गो अमेरिकी आ सात गो अफगान सैनिक मारल गइले.\nशक्तिशाली तूफान ‘मुइफा’ चीन का ओरि बढ़ रहल बा जवना चलते पांच लाख लोग के सुरक्षित जगहा पर चहुँपावल गइल बा आ 200 से अधिका हवाई उड़ान रद्द कर दिहल घइल बा. तूफान 162 किलोमीटर प्रति घंटा का रफ्तार से चीन का ओरी बढ़ल आ रहल बा.\nइराक के हिल्ला शहर में जेल तूड़ के भागत कैदियन के रोके खातिर सुरक्षाकर्मी गोली चलवले जवना से तीन गो कैदी मरा गइले. तीन गो पुलिसकर्मियनो के जान चल गइल.\nपाकिस्तान के एबटाबाद में अलकायदा सरगना ओसामा बिन लादेन के मौजूदगी आ अमेरिकी कमांडो कार्रवाई के जांच खातिर बनावल उच्चस्तरीय आयोग का सोझा एकही गवाह हाजिर ना भइले.\nसीरिया में सरकारी सुरक्षा बल आ प्रदर्शनकारियन का बीच हिंसक झड़प देखत अमेरिका अपना नागरिकन से तुरते सीरिया छोड़ देबे के कहले बा.\nमोबाइल से नकदी लेन-देन भा भुगतान करे खातिर सैम पित्रोदा के बनावल सॉफ्टवेयर से अमेरिका के अरबों डॉलर के मोबाइल कॉमर्स बाजार में क्रांतिकारी बदलाव आवे के उमेद कइल जा रहल बा.\nपाकिस्तान के कराची शहर में एगो निजी क्षेत्र के बैंक से छह गो लुटेरा पांच मिनट का भितरे 46 लाख पाकिस्तानी रुपिया (53000 डालर) लूट के फरार हो गइलन सँ.\nअफगानिस्तान पूर्वी प्रांत वारदाक में उत्तर अटलांटिक संधि संगठन (नाटो) के नेतृत्व वाला अंतर्राष्ट्रीय सुरक्षा सहायता दल (आईएसएफ) के एगो हेलीकॉप्टर शनिचर का दिने दुर्घटनाग्रस्त हो गइल.\nअमेरिकी प्रतिभूति अउर विनिमय आयोग गोल्डमैन सैक्स समूह के पूर्व भारतीय-अमेरिकी निदेशक रजत गुप्ता का खिलाफ प्रशासनिक कार्रवाई रोक देबे के फैसला कइले बा आ रजतो गुप्ता ओकरा खिलाफ आपन याचिका वापस ले लीहें.\nचीन का बुढ़वो सब में फइले लागल बा एड्स. 80 साल के एगो बुढ़ऊ में एचआईवी संक्रमण के पता चलल बा जवन कि डाक्टरन का मुताबिक असुरक्षित यौन सम्बंध बनवला से भइल बा.\nचीन के जियांग्सी प्रांत में एगो सड़क दुर्घटना में 17 लोग के मौत हो गइल आ चार जने घवाहिल हो गइले.\nनेपाल में पिछला दिने गिरफ्तार तिब्बती धर्मगुरु दलाई लामा के दूत थिलेय लामा के आठ घंटा बाद एगो बाण्ड भरवा के रिहा कर दिहल गइल बा.\nपाकिस्तान में औरतन का साथ होखे वाला अपराधन में 18 फीसदी के बढ़ोतरी भइल बा. एह अपराधन में जबरिया बिआह आ यौन हिंसा दुनु शामिल बा.\nस्मार्टफोन का मामिला में एप्पल दुनिया के सबले बड़हन स्मार्टफोन कम्पनी बन गइल बा आ ब्लैकबेरी बनावे वाली कम्पनी रिसर्च एंड मोशन (आरआईएम) सरक के चउथका जगहा पर आ गइल बा.\nअमेरिका सरकार वाशिंगटन में लीबिया के दूतावास आ ओकरा कर्मचारियों के सुरक्षा मुहैया कराई.\nवेनुजुएला के राष्ट्रपति ह्यूगो शावेज अपना कैंसर के इलाज चालू राखे खातिर क्यूबा लवटत बाड़न.\nपाकिस्तान का कराची में एगो इमारत ढहला से ओकरा मलबा में दबके 16 लोग के जान चल गइल बा आ 24 जने के अबहियोकवना पता नइखे चलल.\nनासा के वैज्ञानिक कहले बाड़े कि मंगल ग्रह पर बहत पानी सुबूत मिलल बा.\nअमेरिका, फ्रांस आ जर्मनी प्रदर्शनकारियन का खिलाफ हिंसक कार्रवाई कर खातिर सीरिया के राष्ट्रपति बशर अल असद के निंदा कइले बा.\nअमेरिकी राष्ट्रपति बराक ओबामा कहले बाड़न कि उनुकर सर्वोच्च प्राथमिकता देश में रोजगार के अवसर पैदा करे के आ आर्थिक विकास के बढ़ावा दिहल बा.\nअंतर्राष्ट्रीय अंतरिक्ष एजेंसी नासा बृहस्पति ग्रह तक के 2.7 अरब किलोमीटर के यात्रा शुरू कर दिहले बा. एह यात्रा से सौरमंडल के एह सबले बड़का ग्रह के रहस्य खोले के कोशिश कइल जाई.\nसाख रेटिंग एजेंसी स्टैंडर्ड एंड पुअर्स (एसएंडपी) इतिहास में पहिला बेर दुनिया के सबले बड़की अर्थव्यवस्था अमेरिका के रेटिंग ‘एएए’ से घटा के एए कर दिहले बा. एहसे दुनिया भर में अमेरिका के साख में बट्टा लागल बा.\nबाढ़ से त्रस्त उत्तर कोरिया के लोग के मदद खातिर अमेरिका अंतर्राष्ट्रीय मानक के मुताबिक आपातकालीन मानवीय सहायता उपलब्ध करावे का पक्ष मे बा.\nअमेरिकी रक्षा मंत्री लियोन पेनेटा के कहना बा कि ओसामा बिन लादेन के मरइला के ई मतलब नइखे कि अलकायदा नेटवर्क खतम हो गइल बा. अबहीओ अमेरिका एह आतंकवादी संगठन पर दबाव बनवले राखी.\nचीन में शक्तिशाली तूफान ‘मुइफा’ के अनेसा देखत तटीय इलाकन से करीब 206,000 से बेसी लोग के सुरक्षित जगहा पर चहुँपावल गइल बा. तूफान आजुकाल्ह में आवे वाला बा.\nनिर्माणाधीन फिल्म ‘हाउसफुल 2’ के निर्माता साजिद नाडियाडवाला आ निर्देशक साजिद खान का बीच एह बाति पर बतकही हो रहल बा कि आइटस सांग में कवनो नया अभिनेत्री के लिहल जाव कि कवनो पुरनका के. फैसला अबही ले नइखे भइल.\nकार्टून फिल्म ‘विनी द पूह’ 12 अगस्त के भारत में बड़ला पर्दा पर पहिला बेर रिलीज होखे जा रहल बा. निर्माता कम्पनी वॉल्ट डिजनी के कहना बा कि ई फिलिम लड़िका बूढ़ सभका पसन्द आई.\nअभिनेता संजय दत्त शुक ला रात मुंबई में एगो ज्यूलरी शो में अपना पत्नी मान्यता का साथे रैम्प पर चलले आ मान्यता खातिर कुछ पंक्तियो गुनगुनइले.\nहालीवुड अभिनेता कॉर्बिन ब्लू पर अपना फिल्म ‘फ्री स्टाइल’ के प्रचार करे में असफल होखला का बाद उनुका पर मुकदमा कर दिहल गइल बा.\nदिवंगत गायिका एमी वाइनहाउस के लंदन वाला घर उनुकर नयका सहायतार्थ पुनर्वास केंद्र के मुख्यालय बना दिहल जाई जवना से नवहियन के ढेरे मदद मिली.\nरिएलिटी टीवी अभिनेत्री किम कार्डेशियन 20 अगस्त के रॉक गायक क्रिस हम्फ्रीज से बिआह करे वाली बाड़ी आ ओहसे पहिले अपना भावना के प्रकट करे वाला एगो इत्र पेश कइले बाड़ी.\nअमेरिकी फैशन डिजाइनर माइकल कोरस अपना दोस्त लांस लेपरी का साथे अपना समलैंगिक शादी के खबर के पुष्टि कर दिहले. शादी न्यूयार्क में होखी.\nअमिताभ बच्चन अपना आ आवेवाली फिल्म ‘आरक्षण’ के कलाकारन का ओर से कांग्रेस अध्यक्ष सोनिया गांधी के जल्दी ठीक होखे के कामना कइले बाड़न.\nएसडीएटी-रामको शतरंज चैम्पियनशिप में भारतीयन के जलवा. स्वयम्स मिश्रा, वी.ए.वी. राजेश, गिरीश कौशिक अउर जी.ए. स्टैनी शानदार प्रदर्शन कइले.\nअपना आखिरी ग्रुप मैच में मालदीव के 5-0 से हराके सैफ अंडर-16 फुटबाल चैम्पियनशिप के सेमीफाइनल में जगह बनावे वाली भारतीय टीम के कोच थॉमस जोसफ के कहना बा कि मेजबान नेपाल के हरावे खातिर टीम के आपन सबले बढ़िया खेल देखावे के होई.\nअभ्यास मैच में विकेट खातिर तरस के रह गइले भारतीय गेंदबाज आ मेजबान टीम बिना कवनो विकेट गंववले 168 रन बना लिहले बिया. भारत के पहिला 352 रन पर सिमट गइल बा.\nडायमंड लीग के 400 मीटर रेस जीत के ग्रेनेडा के युवा धावक किरानी जेम्स संकेत दे दिहले कि ऊ अगिला महीना होखे जा रहल विश्व चैम्पियनशिपो में कमाल कर देखइहे.\nवेस्टइंडीज क्रिकेट टीम के पूर्व गेंदबाज जोएल गार्नर लगातार तीसरा बेर बारबाडोस क्रिकेट संघ (बीसीए) के अध्यक्ष चुनल गइल बाड़े.\nभारतीय क्रिकेट टीम के पूर्व कप्तान आ चयन समिति के अध्यक्ष के. श्रीकांत सकार लिहले कि इंग्लिश टीम चार मैच का टेस्ट श्रृंखला के शुरुवाल दू गो मैच में बेहतर खेललसि.\nआस्ट्रेलियाई क्रिकेट टीम के पूर्व कप्तान रिकी पोंटिंग कहले बाड़न कि एह साल भारतीय टीम के आस्ट्रेलिया दौरा में उनुका टीम के सबसे कड़ेर इम्तिहान होखे वाला बा.\nइंग्लिश क्रिकेट टीम के सलामी बल्लेबाज एलिस्टर कुक के पूरा भरोसा बा कि ऊ भारत के साथ चल रहल टेस्ट श्रृंखला का दौरान आपन भुलाइल फार्म वापस पा लीहे.\nएसेक्स के बल्लेबाज रवि बोपारा के एजबेस्टन में होखेवाला तिसरका टेस्ट मैच ला इंग्लिश टीम में शामिल कइल गइल बा. ऊ चुटहिल बल्लेबाज जोनाथन ट्रॉट का जगहा पर आइल बाड़े.\nभरोसेमंद बल्लेबाज राहुल द्रविड़ दू साल बाद भारत के एकदिना टीम में वापिस आइल बाड़न. बाकिर चोट अउर खराब फार्म से जूझत हरभजन सिंह आ युवराज सिंह नइखन चुनाइल.\nदक्षिण अफ्रीका खातिर पांच गो टेस्ट मैच खेल चुकल नार्मन गार्डन सौ साल ले जिये वाला दुनिया के पहिलका क्रिकेट खिलाड़ी बन गइल बाड़े. गार्डन के जनम छह अगस्त, 1911 के ट्रांसवाल में भइल रहे.\nरोमानिया के राष्ट्रीय टीम के गोलकीपर कोस्टेल पेंटीलिमोन इंग्लिश प्रीमियर लीग क्लब मे मैनचेस्टर सिटी से जुड़ गइल बाड़े.


पुण्यतिथि पर पढ़ीं कइसे बनारस के 'शमशेर' बनल रहन भोजपुरी के पहिला सुपरस्टार! - Bharatmajha\nसुजीत कुमार बिदेसिया कइला के लगभग 14 साल बाद दंगल (1977) में अइनी. ई फिलिम बहुत सफल भइल आ सुजीत कुमार भोजपुरी के फुल-टाइम हीरो बन गइनी. उहां के लगातार फिलिम आइल आ ओहमें से अधिकतर सुपरहिट भइल. भोजपुरी के पहिलका दौर के उहां के सबसे सफल हीरो रहनी. उहां के उल्लेखनीय भोजपुरी फिलिम बा- बिदेसिया, दंगल, गंगा घाट, पान खाए सइयां हमार, गंगा कहे पुकार के, गंगा जइसन भउजी हमार, गंगा हमार माई, चम्पा चमेली, पतोह बिटिया, बैरी सावन, सजनवा बैरी भइले हमार, कब होइहें गवनवा हमार,भौजी, नागपंचमी, गंगा, सइयां से भइले मिलनवा, आइल बसंत बहार, बिधना नाच नचावे, लोहा सिंह, माई के लाल, सम्पूर्ण तीर्थयात्रा, सजाई द मांग हमार, सईंया मगन पहलवानी में आदि. 20 मई 2006 के मुम्बई में आयोजित भोजपुरी फिल्म और अल्बम अवार्ड-2005 में सुजीत कुमार के ‘लाइफ टाइम एचीवमेंट अवार्ड’ से सम्मानित कइल गइल रहे.साल 2002 में उहां के मुंबई आवास पर हमरा (मनोज भावुक ) से भेंट भइल. दू दिन साथे रहनी. फिल्म एतबार के सेट पर भी उहाँ के हमरा के ले गइनी आ अमिताभ बच्चन जी से परिचय करवनी. ओह घरी सुजीत कुमार जी के हम एगो लम्बा इंटरव्यू कइनी. ओही बातचीत के प्रमुख अंश इहाँ साझा कइल जा रहल बा. ओह मुलाकात में सुजीत कुमार जी कहले रहीं कि भोजपुरी से हमार उहे नाता बा जवन बछरू के गाय से होला.


बुद्ध के युद्ध शिक्षा, रूस-यूक्रेन के कहानी आ वर्त्तमान संघर्ष – Hum Bhojpuria\nभगवान् बुद्ध कहले -\n"तथागत सिखावेले कि हर युद्ध, जेकरा में एक मानुस दोसरा मानुस के बध करेला, शोचनीय ह। लेकिन तथागत ई कबो ना सिखावेले के शांति बनावल रखे के हरसंभव परयास जब बिफल हो जाओ त न्यायसंत युद्ध करे वाला के निंदा होखो। जे युद्ध के कारण पैदा करेला ऊ अवश्य दोषी होला।" (17)\n" तथागत स्वार्थ के पूर्ण समर्पण करे के अवश्य सिखावेले। लेकिन तथागत गलत शक्ति के सामने कवनो चीज के समर्पण करे के शिक्षा ना देले, चाहे ऊ शक्ति मानुस हो, देवता हो भा प्राकृतिक तत्त्व होखो। संघर्ष त रही, काहे कि समूचा जीवने कवनो ना कवनो तरह के संघर्षे ह, लेकिन संघर्ष करे वाला कहीं ऊ सत्य आ सदाचार के खिलाफ त स्वार्थ के संघर्ष नइखे करत !" (18)\n"हे सिंह!जे युद्ध में न्यायसंगत उद्देश्य खातिर जाता ओकरा शत्रुअन के बध करे खातिर तैयार रहे के चाहीं। काहे कि योद्धा लोगन के इहे नियति ह, आ अगर ओकर नियति ओकरा के धर लेले बा तब शिकायत करे के कवनो कारणे नइखे।" (22)\n"जे न्याय अउर सदाचार के पक्ष में बाटे ऊ कबो असफल ना होला, बलुक आपन उद्यम में सफल होला आ ऊ सफलता टिकाऊ भी होला।" (28)\n" हे सेनापति ! ई सब समझ के तू युद्ध करs, आपन युद्ध शूरता से लड़s, लेकिन सत्य के योद्धा बन के ! तबे तथागत तहरा के असिरवाद दीहें !" (30)\n( 'धम्मपद' से )\nयूक्रेन युद्ध के एक से एक दर्दनाक वीडियो आ फोटो के बमबारी हमनी सभ पर टीवी आ इंटरनेट के माध्यम से हो रहल बा। भारत के टीवी चैनल सब ' वॉर रूम' खोल लेले बाड़े सन आ देखला से त बुझाता कि इहे लोग के लगे युद्ध के सब कंट्रोल बा। चिल्ला-चिल्ला के मिसाईल दगवावत बाड़े सन आ हवाई हमला त लगातार चलवावत बाड़े सन सुरुये से। रिपोर्टर सब घबड़ा -घबड़ा एतना जोर से चिचियाले सन जे जिउ धक् से हो जाला कि कहीं पुतिन बाबू उनके माथा पर बम त ना फोड़ देले !\nरूस आ यूक्रेन दूनो में एक race ( जाति) के लोग रहेला जेकरा के स्लाव नाम से जानल जाला। स्लाव के दू गो धारा बा-- पूर्वी आ पश्चिमी। रूस आ यूक्रेन के लोग पूर्वी स्लाव ह लोग। पोलैंड के विस्तुला नदी के पूरब में पूर्वी स्लाव आ पच्छिम में पश्चिमी स्लाव। विस्तुला ( उच्चारण - विश्वा) शब्द के उत्पत्ति संस्कृत के 'अवेषन्' से मानल जाला जेकर अर्थ ह 'धीरे-धीरे बहत'। ऋग्वेद 10.114.1 में उदाहरण देखल जा सकेला। एह ऋचा में वैदिक देवता मातरिश्वा के भी उल्लेख बा। स्लाव लोग एक देवी के नाम ह 'मदर स्वा' जे मातृ स्वा अथवा मातर स्वा ही भइल। जैसे वैदिक वांग्मय में मातरिश्वा के गरुड़ जइसन पक्षी रूप में उल्लेख बा ओइसहीं स्लाव लोग भी मदर स्वा के पक्षी रूपी देवी मानेला। अंग्रेज़ी के स्वान शब्द (हंस) आ स्वीडन देश के नाम भी एकरे अभिव्यक्ति ह। स्वीडन पश्चिमी स्लाव लोग के एक देश ह।\nस्लाव के लोग के पूर्वज वेनेति समुदाय से ह जे लोग विस्तुला ( विश्वा) नदी के उत्तर में रहे। वेनेति शब्द के वैनतेय (गरुड़) से संबंध के बारे में कुछो कहल सम्भव नइखे। लेकिन वेनेति शब्द के कई गो अर्थ बा जइसे प्रिय, मित्रतापूर्ण, यौन संवेग आ एकरा के वीनस ( शुक्र) ग्रह से भी जोड़ के देखल जाला जिनकर सम्बंध प्रेम आ यौन संवेग से बाटे। 'उत्तर' दिशा के अर्थ भी वेनेति से निकलेला आ गाथा ई बा कि पुरा काल में ई लोग उत्तर के स्कन्द क्षेत्र ( स्कैंडिनेविया) से एने काऊर आइल रहे। कुछ इहे सब कारण बा कि आर्य जाति से स्लाव जाति के घनिष्ठ संबंध देखल जाला। एह तरीका से स्लाव लोग आर्य जाति के ही एक धारा ह। वैदिक संस्कृत आ वैदिक देवी-देवता से स्लाव भाषा समूह आ स्लाव संस्कृति के आश्चर्यजनक मेल बा। रूस, यूक्रेन, स्वीडन, पोलैंड, साइबेरिया, नॉर्वे आ स्लाव के सब उप-धारा सभन में ई बहुते स्पष्ट बा। रूस के प्रसिद्ध वोदका संस्कृत के 'उदक' ह जेकर माने होला पानी/ द्रव्य। रूस के वल्गा नदी प्रसिद्ध ह त अथर्ववेद में वल्गा-स्तोत्र बा। वल्गा देवी बगलामुखी के नाम से मशहूर बाड़ी। दुनिया के सबसे पुरान 'स्वस्तिक' चिन्ह यूक्रेन में ही मिलल बा। स्लाव में भगवान के 'भग' शब्द 'बग' बन जाला। दूनो जगह अर्थ एके ह- ऐश्वर्य।\nआज के यूक्रेन के कीव रूस क्षेत्र से ही 'रूस' नाम धराइल काहे कि कीव रूस ही पूर्वी स्लाव लोगन के पहिलका राज्य बनल रहे। ई बात बहुत माने राखs ता कि जवन कीव शहर खातिर आज पूर्वी स्लाव के दू वर्ग में घमासान मचल बा उहे रूसी सांस्कृतिक राष्ट्र के हिरदय ह।\nफेर हेन्ने-होन्ने से संपर्क होत रूस के तीन उप-क्षेत्र भइल-- पूरब में मस्कोवा नदी क्षेत्र में मस्कोवा रूस, कीव रूस आ बेलाउ रूस (बेलारुस)। मस्कोवा रूस के प्रभुत्व बढ़ल त मस्कोवा के महत्व बढ़ल आ कीव शहर के घटत चल गइल। मस्कोवा माने मॉस्को राजधानी बनल आ रूस एक विशाल देश के रूप में विकसित भइल। यूक्रेन शब्द के माने ह -- 'सिवान पर' माने सीमा पर। ई क्षेत्र रूस के एगो सीमांत प्रदेश ह।\nसोवियत संघ नाटो के ख़िलाफ़ कुछ देशन के संगे मिल के जौन वार्सा-सन्धि कइले रहे ओकर अस्तित्व ही खत्म हो गइल। लेकिन अमेरिका आ इंग्लैंड लोग नाटो के खत्म ना कइल जौन खाली रूस के मुकाबला करे ख़ातिर बनल रहे ! एकर कारन तलासे जाएब सन त नज़र आई कि द्वितीय विश्व युद्ध के बाद सगरी दुनिया के तीन गो माफिया मिल के चलावत बाड़े सन --- हथियार माफिया, तेल माफिया आ दवाई माने फार्मास्युटिकल माफिया। अब हथियार माफिया के कमाई आ लूट हथियार बेच के होला आ कवनो देश ज़ादे से जादे हथियार तबे कीनी जब ओकरा कवनो देश से डर होई, आ एकरा खातिर दुनिया में कवनो विलेन होखे के चाहीं। से अमेरिकी आ पश्चिमी माफिया खातिर जरूरी रहे कि रूस विलेन बनल रहो। बड़का विलेन बने खातिर भी कैनो सुपरपावर चाही। सद्दाम हुसैन आ गद्दाफ़ी, ईरान, सर्बिया, कोसोवो जइसन छोट-मोट विलेन ढेर दिन ना चल पावे।\n« रूस-यूक्रेन युद्ध आ ओकर विश्व पर प्रभावरूस-यूक्रेन झगड़ा के बिया त बहुत पहिले रोपा गइल रहे »


अत्ता पवन सिंहची सटकली – Anjoria\nअत्ता पवन सिंहची सटकली\nअइले रे पवन सिंह सटक ले!\nसिनेमा का परदा पर पवन सिंह के देखते विलेन के सटके लागेला. कुछ अइसने दबंगई बा एह भोजपुरिया सिंघम के. अनेके फिलिमन में गुंडन के धुलाई करे वाला पवन सिंह “गुंडईराज” आ “डकैत” में अपना मजबूत भुजा के जवन कमाल देखवलें ऊ दर्शकन के आजुओ बखूबी याद बा.\nपवन सिंह के जलवा एक बेर फेर मिथिला टॉकीज़ के “राखेला शान भोजपुरिया जवान” में अपना शबाब पर होखी. आ दर्शक निर्माता मनोज कुमार चौधरी आ निर्देशक राजू के एह फिल्म में पवन सिंह के असली एक्शन कैलिवर से रु-ब-रु होखीहें.\nई फिल्म दुर्गा पूजा के दौरान दर्शकन के सोझा होखी.\nहैदराबाद में भइल जयाप्रदा आ मनोज तिवारी के फिलिम ‘मातृ देवो भवः’ के भव्य मुहूर्त\nOne thought on “अत्ता पवन सिंहची सटकली”\nभोजपुरी कोम पवन सिहं गाना MP3 says:\nभोजपुरी कोम पवन सिहं गाने


टटका खबर,5मार्च 2018, सोमार – टटका खबर\nबिहार में वित्तीय प्रबंधन प्रणाली 01 अप्रैल से ऑनलाइन हो जाई\nपटना 05 मार्च (वार्ता). बिहार के उप मुख्यमंत्री आ वित्त मंत्री सुशील कुमार मोदी सोमार का दिने एलान कइलन कि राज्य का वित्तीय प्रबंधन में पारदर्शिता ले आवे खातिर 01 अप्रैल से ऑनलाइन व्यापक वित्त प्रबंधन प्रणाली (सीएफएमएस) लागू हो जाई आ सरकार के सगरी वित्तीय फैसला आ प्रक्रिया के ऑनलाइन कर दीहल जाई.\nविधानसभा में वित्त वर्ष 2018-19 ला पेश बजट पर होखत सामान्य चर्चा के जवाब में वित्त मंत्री कहलन कि एह ऑनलाइन प्रणाली से सरकार के वित्तीय प्रबंधन में अउरी सुधार ले आवे में मदद मिली. एकरा बाद सरकार के कवनो विभाग में कागजी कार्यवाही के जरूरत खतम हो जाई आ वेतन अउऱ पेंशन भुगतान का साथ ही अउरिओ मदन में खरचा खातिर ट्रेजरी से निकालल राशि के ब्यौरा ऑनलाइन मौजूद रही. एहसे बजट तइयार करे आ वित्तीय ब्यौरा देखे में मदद मिली. कहलन कि सरकार अपना इस्तेमाल वाली चिझु पोर्टल गवर्नमेंट ई मार्केट (जीईएम) के जरिये खरीदल करी. 50 हजार रुपिया से कम के खरीद जीईएम से होखी आ ओकरा से अधिका के खरीद ला जीईएम पर ऑनलाइन निविदा माँगल जाई.\nबिहार में राज्यसभा के छह सीट ला चुनाव के अधिसूचना जारी\nपटना 05 मार्च (वार्ता). बिहार से राज्यसभा के खाली होखत छह सीटन के चुनाव खातिर अधिसूचना सोमार का दिने जारी हो गइल. राज्यसभा चुनाव ला निर्वाची पदाधिकारी आ साथही बिहार विधानसभा के सचिव रामश्रेष्ठ राय जानकारी दीहलन कि अधिसूचना जारी होखला का साथही परचा दाखिल करे के प्रक्रिया शुरू हो गइल बा. आजु केहू आपन परचा दाखिल ना कइल. 12 मार्च ले विधानसभा भवन स्थित सचिव कार्यालय कक्ष में सबेरे 11 बजे से उपरी बेरा न बजे ले परचा दाखिल कइल जा सकी. दाखिल परचन के जाँच 13 मार्च के होखी आ 15 मार्च ले नामवापसी कइल जो सकी. ओकरा बाद अगर जरुरू भइल त 23 मार्च के सबेरे नौ बजे से साँझ चार बजे ले भोटिंग करावल जाई आ ओही दिने पाँच बजो गिनिती क लीहल जाई. सगरी काम 26 मार्च ले पूरी कर लेबे के बा.\nजाने जोग बा कि जदयू के वशिष्ठ नारायण सिंह, महेंद्र प्रसाद, अनिल सहनी अउर अली अनवर आ भाजपा के धर्मेंद्र प्रधान आ रविशंकर प्रसाद के कार्यकाल 02 अप्रैल के पूरा हो रहल बा.\nजौनपुर में ग्राम प्रधान के गोली मरलें बदमाश\nजौनपुर, 05 मार्च (वार्ता), जौनपुर के नेवढ़ियां इलाका में सोमार के देर साँझ मोटरसाइकिल सवार दू गो बदमाश धनेथू गांव के प्रधान शिवप्रकाश दुबे (42 ) के गोली मार के भाग निकलले. प्रधान गांवे के विराजीपुर पुरवा से एगो तेरही में शामिल होके सवटत रहलन. गोली मारे के कारण अबहीं पता नइखे चलल. पुलिस छानबीन करत बिया आ घवाहिल ग्राम प्रधानके इताज हो रहल बा.\nविधायक भा सांसद के फोन ना उठावे वाला अधिकारियन पर बिजली मंत्री नाराज\nवाराणसी 05 मार्च (वार्ता). यूपी के ऊर्जा मंत्री श्रीकांत शर्मा आजु चेतवलें कि विधायक भा सांसद के फोन ना उठावे वाला अधिकारियन का खिलाफ कार्रवाई कइल जाई. वाराणसी मंडल के विभागीय अधिकारियन का साथे होखत समीक्षा बैठक के दौरान एह बारे में शिकायत मिलला पर श्रीकांत शर्मा कहलन कि जनप्रतिधियन के फोन ना उठावल गम्भीर मामिला बा. आ शिकायत मिलला पर ओह अघिकारियन का खिलाफ कार्रवाई कइल जाई.\nराज्य के बिजली व्यवस्था में व्यापक सुधार होखे के दावा करत मंत्री कहलन कि आवे वाला समय में पूर्वांचल सहित पूरा प्रदेश बाधा रहित बिजली आपूर्ति करे वाला राज्य बन जाई. बलिया आ जौनपुर में परीक्षा का दौरान भइल बीजली कटौती पर नाराजगि जतावत पूर्वांचल विद्युत वितरण निगम के प्रबन्ध निदेशक के आदेश दिहलें कि जांच क के आवश्यक कार्यवाही कइल जाव.\nजानकारी लुका के नौकरी पाए वाला बर्खास्त सिपाही के गोहार खारिज\nइलाहाबाद, 05 मार्च (वार्ता). इलाहाबाद उच्च न्यायालय सोमार का दिने सीआरपीएफ के जवान रहल रफीक अली के अपना बरखास्तगी का खिलाफ लगावल गोहार के खारिज क दिहलसि.\nबतावल जात बा कि रफीक अली के सीआरपीएफ में बहाली ला चुनइला का बाद प्रशिक्षण दे के तैनाती दीहल गइल रहे. बाद में जानकारी मिलल कि रफीक साल 1996 में एगो आपराधिक मुकदमा में दुर्ग में गिरफ्तार भइल रहे बाकिर सन्देह के लाभ देत अदालत ओकरा के बरी कर दिहले रहुवे. रफीक एह बाति के जानकारी अपना एफिडेबिट में ना दिहले रहुवे आ बतवले रहल कि ओकरा खिलाफ कबो कवनो आपराधिक मुकदमा नइखे रहल.\nजाँच का बाद आरोप सही मिलला पर रफीक के बरखास्त कर दीहल गइल. विभागीय अपील आ रिवीजन खारिज भइला का बाद ऊ उच्च न्यायालय में गोहार लगवले रहल जवन आजु न्यायमूर्ति वी.के. बिडला के अदालत में खारिज क दीहल गइल.\nबस्ती में मिलल गायब बच्ची के लाश\nबस्ती 05 मार्च (वार्ता). उत्तर प्रदेश में बस्ती के कप्तानगंज इलाका के गैलापुर गांव के सुरेश प्रताप सिंह के तीन बरीस के बेटी एक मार्च के गायब हो गइल रहुवे. जीन दिन बाद ओकर लाश खेत में फेंकल मिलल बा आ घरवालन के अनेसा बा कि ओकर हत्या भइल बा. पुलिस छानबीन करत बिया.\nसंतकबीरनगर में वाहन के चपेट में आके नवही के मौत\nसंतकबीरनगर 05 मार्च (वार्ता). संतकबीरनगर के खलीलाबाद-बांसी मार्ग पर सोमार का दिने एगो वाहन से धक्का लगला से मोटरसाइकिल सवार बखिरा इलाका के करनजोत गांव के रहेवाला मोहसिन (25) के मौत हो गइल आ ओकरा साथे बइठल गांवे के अजीज घवाहिल हो गइल. अजीज के गोरखपुर मेडिकल कालेज रेफर क दीहल गइल बा.\nचारा घोटाला के एगो अउर मामिला में 15 मार्च के सुनावल जा सकी लालू के सजा\nरांची 05 मार्च (वार्ता) अविभाजित बिहार के बहुचर्चित अरबों रुपिया के चारा घोटाला के दुमका कोषागार से अवैध निकासी के माम्ला में केन्द्रीय जांच ब्यूरो के विशेष अदालत 15 मार्च के राजद अध्यक्ष लालू प्रसाद यादव समेत अउरी आरोपियन के 15 मार्च के सुनवाई पूरा कर लिहलसि. अब सीबीआई के विशेष न्यायाधीश शिवपाल सिंह के अदालत एह मामिला के फैसला 15 मार्च के सुनाई.\nतेंदुलकर आ धोनी से आपन तुलना जनि करसु तेजस्वी\nपटना 05 मार्च (वार्ता) जदयू प्रवक्ता आ विधान पार्षद नीरज कुमार आजु नेता प्रतिपक्ष तेजस्वी यादव पर पलटवार करत किक्रेटर सचिन तेंदुलकर आ महेन्द्र सिंह धोनी से आपन तुलना करे का बारे में कहलन कि ई बेमतलब के तुलना बा. नीरज कुमार कहलन कि नेता प्रतिपक्ष त नउवों के इम्तिहान पास ना कर सकलें आ आपन तुलना बारहवीं पास महेन्द्र धोनी आ दसवीं पास सचिन तेंदुलकर से करत बाड़न. कहलन कि कोयल आ कउवा के रंग एके होला बाकिर बोलते फरक पता लाग जाला.\nसोनभद्र में बेइज्जती के बदला लेबे ला खून\nसोनभद्र 05 मार्च (वार्ता). सोनभद्र के कोन इलाका में होली का दिने खेतकटवा गांव के पारसनाथ के पत्नी हीरामती के हत्या हो गइल रहे. हीरामती के बेटा का तहरीर पर मोहल्ले के विकास गुप्ता आ ओकर भाई अजीत गुप्ता का खिलाफ हत्या के मामिला दर्ज कइल गइल. एह लोग के सबेरे में हीरामती से विवाद भइल रहे. बाकिर पुलिस के पता चलल कि ई लोग हत्या में शामिल ना रहल आ केहू दोसर खून कइले बा. जाँच का बाद पुलिस सुग्रीव साहू डिग्री कालेज मोहिउद्दीनपुर का लगे से हत्या के आरोप में विनेश हरिजन के गिरफ्तार कर लिहलसि. पूछताछ में ऊ बतवलसि कि पर साल रामलीला का दौरान मृतका ओकरा के चप्पल देखावत बेईज्जत कइले रहुवे ओकरे बदला लेबै ला ऊ मौका देखि के ओकर खून क दिहलसि.\nसपा के मिलल बसपा के समर्थन राजग खातिर चुनौती\nपटना 05 मार्च (वार्ता). लालू के राजद के कहना बा कि यूपी के उपचुनावन में सपा के मिलल बसपा के समर्थन एगो बढ़ीया पहल बा आ अगर ई फारममूला सफल होखच बा त अगिला लोकसभा चुनाव में ई भाजपा गठबन्धन ला चुनौती साबित होखी. ई बयान देत राजद के राष्ट्रीय उपाध्यक्ष आ पहिले सांसद रह चुकल शिवानंद तिवारी कहलन कि एह काम ला लालू प्रसाद यादव बहुते दन से लागल रहुवन.\nउत्तर प्रदेश में राज्यसभा के दस सीट के चुनाव ला अधिसूचना जारी\nलखनऊ 05 मार्च (वार्ता) राज्यसभा चुनाव खातिर चुनाव आयोग से अधिसूचना जारी होखते नामाकंन प्रक्रिया सोमार से शुरू हो गइल बाकिर पहिला दिने केहू के परचा दाखिल ना भइल. एह चुनाव में सपा आ बसपा के गठजोड़ हो गइला का बाद दसवीं सीट पर बसपा उम्मीदवार के जीत के संभावना बरियार हो गइल बा. आठ सीट पर सत्तारूढ भाजपा के जीत पक्का बा आ एगो पर सपा के.\nसिवान में एगो लाश बरामद\nसीवान 05 मार्च (वार्ता). बिहार के सिवान जिला के हुसैनगंज इलाका के कुतुब छपरा गांव का लगे से बरामद लाश के पहचान आंदर थाना के दहबाड़ी गायघाट के सुरेश यादव (40) का रूप में भइल बा. मृतक के भाई अवधेश यादव गांवे के आठ जने का खिलाफ नामजद प्राथमिकी लिखववले बाड़न.\nतूफान में सांप छछूंदर के संगे देखल अचरज के बात ना होखे\nगोरखपुर 05 मार्च (वार्ता). गोरखपुर आ फूलपुर संसदीय क्षेत्र के उपचुनावन ला बसपा पसा गठजोड़ पर तंज करत मुख्यमंत्री योगी आदित्यनाथ के कहना बा कि तूफान देखि के सांप छछूंदर जइसन जानी दुश्मनन के एके किश्ती में सवार होखल अचरज के बाति ना होखे. कहलन कि सभका मालूम बा कि स्टेट गेस्ट हाउस कांड के करवले रहल आ लखनऊ में बनल स्मारकन के भसावे के बाति के कहले रहल. कहलन कि एह चुनावन में भाजपा के जीत पक्का बा.\nगोरखपुर के सहजनवा में दू गो लाश बरामद\nगोरखपुर 05 मार्च (वार्ता) सहजनवा इलाका के चकिया पोखरा का किनारे दू गो नवहि.न के लाश मिलल बा. दुनु के गरदन रेतल बा एगो के लादो फोड़ल बा. पुलिस मामाला दर्ज क के लाश के पहचान करावे में लागल बिया.\nवाराणसी में अपने के गोली मार खुदकुशी कइलसि\nवाराणसी 05 मार्च (वार्ता). कैंट इलाका में काल्हु राति भक्ति नगर के विकास सिंह (28) शराब का नशा में अपने घरे खुद के गोली मार दिहलसि. अस्पताल ले जाए का राहे में ओकर मौतो हो गइल. बतावत जोत बा कि बेरोजगार विकास अपना जरुरत ला परिवार के लोग से रुपिया माँग के काम चलावत रहुवे. अतवार के रुपिया ना दीहल लोग त तोड़ फोड़ मचा के अपना कमरा में चलि गइल. थोड़ देर बाद गोली के आवाज सुनि के लोग पहुँचल त ओकरा के बिस्तर पर लहुलुहान देखल.\nएगो दोसरा मामिला मे वाराणसी जं. का लगे रेल पटरी पर लहरतारा इलाका में एगो कटाइल लाश टुकड़ा टुकड़ा में मिलल. ओकर पहचान नइखे होखत.\nमोतिहारी में भइल हिंसक झड़प, छह जने घवाहिल\nमोतिहारी 05 मार्च (वार्ता). पूर्वी चंपारण जिला के पचपकरी आउट पोस्ट के हिरापट्टी गांव में सोमार का दिने भइल हिंसक झड़प में छह लोग घवाहिल हो गइल. पुलिस मौका पर जा के जोँच करत बिया आ घाहिलन के इलाज मोतिहारी सदर अस्पताल में चलत बा.\nभदोही में एगो लड़िका के गोली मार के हत्या\nभदोही 05 मार्च (वार्ता). भदोही के शहर कोतवाली इलाका के रामसहायपुर के बेलाल मंसूरी (16) काल्हु साँझे घर से कहीं गइल रहुवे. देर राति ले ना आइल त ओकर तलाश शुरु भइल. सोमार का सबेरे ओकर लाश जौनपुर-मिर्जापुर सड़क के बाईपास पर मथुरापुर में मिलल. लाश पर गोली मारे के निशान बा. पुलेस एकरा के प्रेम प्रपंच के मामिला समुझत बिया काहे कि पहलिहूं ऊ एह चकेकर में एक बेर अपना हाथ के नस काट चुकल बा.\nTags: गोरखपुर. भदोही, चारा घोटाला, जौनपुर, तेजस्वी, बस्ती, मोतिहारी, राज्यसभा चुनाव, लालू प्रसाद, लोकसभा उपचुनाव, वाराणसी, संत कबीर नगर, सिवान, सोनभद्र


लग्गी से पानी पिआवल (बतकुच्चन १५५) – Anjoria\nलग्गी से पानी पिआवल (बतकुच्चन १५५)\nApril 23, 2014 Editor भाषा 0\nमौका आ माहौल चुनाव के बा से सभे लग्गी से पानी पिआए में लागल बा. लग्गी से पानी पिआवल एगो मुहावरा ह जवना के मतलब होला झुठहीं के कवनो काम कइल. जवना काम के कवनो फल नइखे मिले वाला. हालांकि सोचेवाली बात बा कि लग्गी का सहारे फल त तूड़ले जाला त फेर लग्गी से पानी पिआवल ओरहन के बात कइसे बन गइल ? वइसे लग्गी से पानी पिआवल बहुते मुश्किल काम होखे के चाहीं काहे कि तनिको हाथ हिलल त पानी जमीन प गिर जाई. एही चलते शायद लग्गी से पानी पिआवे का काम प नेतवन के एकाधिकार जइसन हो गइल बा.\nफेर सोचत बानी कि लगे त नजदीक के कहल जाला आ एह लगे से लगाइत कतना शब्द बन गइल बा. लगे, लगही, लगाइत, लगले, लगुआ, लगावल, लग्गी वगैरह. अब कुछ मजकिया आदमी एहीमें लुगा भा लुंगीओ जोड़ सकेले काहे कि उहो त देहि से लगले रहेला बाकिर हम ना जोड़ब. लगे नियरो होला आ पालेहु. तोहरा लगे का बा सवाल के जबाब दू गो हो सकेला. एक त कि तोहरा अगल बगल में का बा आ दोसरे ई कि तोहरा पाले का बा.\nलगाइत एक से दोसरा का बीच के जुड़ाव भा संबंध बतावेला. लगले भा सटले अगल बगल के मौजूदगी बतावेला. लगुआ आ अगुआ के तुक मिलला का बावजूद लगुआ लगुआ होला आ अगुआ अगुआ. दुनू के एके तरजुई प ना तउलल जा सके. लगुआ जेकरा से लागल रहेलें ओकर मुँहलग्गुओ बन जालें. जबकि अगुआ अगुअई करेला, आगा बढ़के काम सम्हारेला. ओही अगुआ से जब लगुआ सट जालें त अगुआ अगुआ ना रहि जाव नेता बन जाला. लगुआ उनुका के अपना से आगा ना देखे द सँ आ तब नेता अन्हरा बाँटे रेवड़ी वाला अंदाज में घूम फिर अपने के देव वाला बन जाला.\nअब एहिजे देख लीं कि लगे आ लगुआ के फेरा में लग्गी के बात छूटले जात रहल ह. लग्गी लगे से बनल शब्द ह काहे कि लग्गी दूर का चीझु का लगे ले चहुँपा देला आ तब रउरा पर रहि जाला कि लग्गी से फल तूड़ीं भा पानी पिआईं. अब बाचल लागल आ लगावल. काम में लागल आदमी काम का लगे होला, पढ़े में लागल पढ़ाई का नियरा होला. लागल के एगो माने लगातार होखत क्रियो होला, जाए लागल, करे लागल, खाए लागल वगैरह. आ जब दोसरा के कवनो काम में बझा दीहल जाव, कुछ अइसन क दीहल जाव कि कुछ लगातार होखे लागो त ओकरा के लगावल कहल जाला. आग भा झगड़ा लगावल अइसने काम ह. चलत चलत याद पड़ल कि जेकरा से कई पुश्त के झगड़ा होखे ओकरा के चुनाव लड़ा दीहल जाला. कुछ लोग हमरो के सलाह दिहले रहे. बाकिर हम इहे कहि के कगरिया गइनीं कि सगरे कुकुर काशी चलि जइहें त हँड़ियवा के चाटी ?\nकिसान के बेटी बनल बिहार के शान\nविराज भट्ट आ अक्षरा सिंह फेरू ‘दौलत की जंग’ में


टटका खबर, शुक, ३० मार्च २०१२ | Anjoria's Weblog\nटटका खबर, शुक, ३० मार्च २०१२\nPosted on मार्च 30, 2012 by Anjoria\nएनसीसी सगरी राज्यन में एनसीसी एकेडेमी खोले के प्रस्ताव राज्य सरकारन का लगे भेजलसि. गुजरात, पंजाब आ तमिलनाडु में त एह पर कामो शुरू हो गइल बा. एनसीसी के लेफ्टिनेंट जनरल भल्ला कहलन कि मेडिकल आ इंजिनियरिंग में प्रबेश खातिर एनसीसी कैडेटन के सहूलियत मिले के चाहीं.\nबसपा सरकार का समय मूर्तियन आ पार्कन के सुरक्षा खातिर बहाल होमगार्डन के हटा दिहल गइल बा. अब ओह लोग के जरूरत वाला जगहन पर तैनात कइल जाई. मूर्ति आ पार्क के सुरक्षा खातिर अलगा से बहाली का बादो एह होमगार्डन के रिलीज ना कइल गइल रहुवे.\nअयोध्या राममंदिर में रामलला के दर्शन खातिर अधिका भीड़ जुटला का चलते दर्शन के समय दू घंटा अधिका कर दिहल गइल बा. अब दू अप्रेल ले भोरे सात बजे से दुपहरिया बारह बजे ले आ फेर एक बजे से साँझ छह बजे ले दर्शन पूजन कइल जा सकेला.\nराज्य सरकार दूध उत्पादन बढ़ावे खातिर पशुपालकन के हर तरह के सहायता दिहल तय कइलसि. पशुप्रजनन नीति में सुधार करी आ नया डेयरी लगावल जाई. अम्बेडकर नगर में तीन करोड़ के लागत से डेयरी लगावल जाई.\nबेरोजगारी भत्ता खातिर पंजीकरण के तारीख बढ़ा दिहल गइल बा. पंजीकरण का बाद ओकर स्क्रूटनी होखी आ ओकरा बाद बाकी औपचारिकता पूरा भइला पर पैंतीस साल के हाईस्कूल पास बेरोजगारन के एक हजार रुपिया महीन भत्ता दिहल जाई.\nबिहार सरकार पहड़न के खोने पर पूरा तरह से रोक लगावे के फैसला लेबे खातिर एगो उच्च स्तरीय समिति बनवले बिया. अब पहाड़न के खोने के लाइसेंस ना दिहल जाई आ पहिले से दिहल लाइसेंस के नवीकरण ना होखी.\nबिहार में गरीबी रेखा का नीचे वाला परिवारन के संख्या ११२३६६०७ बा जबकि केन्द्र मात्र चालीस लाख बाइसे हजार परिवारन खातिर खाद्यान्न देबेले. एह चलते बिहार सरकार बीपीएल परिवारन के हर महीना पैंतीस किलो अनाज नइखे दे पावत.\nचारा घोटाला के एगो आरोपी ध्रुव भगत जे पहिले विधायक रहलन के गिरफ्तार कर के जेल भेज दिहल गइल बा. ऊ बियफे का दिने अदालत में समर्पण करि के जमानत देबे के निहोरा कइलन बाकिर अदालत से जमानत ना मिलल आ उनुका जेल भेज दिहल गइल.\nछठ पूजा का दौरान पाँव गो नवही पटना का अलग अलग इलाका में गंगा में डूब गइलन. बादमें ओह लोग के लाश निकालल गइल. चार दिन के चैती छठ के पर्व बियफे का दिने खतम हो गइल.\nभारत सरकार के कहना बा कि सेनाध्यक्ष जनरल वी के सिंह पर ओकरा पूरा भरोसा बा. रक्षा मंत्री ए के एंटनी कहलन कि जनरल सिंह का खिलाफ कवनो कार्रवाई नइखे होखे वाला बाकिर उनुकर चिट्ठी लीक करे वाला पर कड़ा कार्रवाई होखी. जनरल सिंह जम्मू से जारी अपना बयान में कहलन कि चिट्ठी लीक होखे के मामिला देश द्रोह जइसन बा आ दोषी पर बहुते सख्त कार्रवाई होखे के चाहीं.\nदिल्ली के एगो अदालत काल्हु बियफे का दिने सेवानिवृत्त लेफ्टीनेंट जनरल तेजिन्दर सिंह के मानहानि याचिका सकार लिहलसि जवना में ऊ सेनाध्यक्ष जनरल वी के सिंह आ चार गो दोसर माथ अधिकारियन पर अपना के बेइज्जत करे के आरोप लगबले बाड़न. याचिका पर सबूत दस अप्रेल के रिकार्ड कइल जाई.\nलोकसभा काल्हु बियफे का दिने न्यायिक मानक अउर जवाबदेही विधेयक-२०१० के पारित कर दिहलसि. एह विधेयक में अधिकतम न्यायिक स्वतंत्रता आ न्यायधीशन के जवाबदेही बढ़ावे क व्यवस्था बावे.\nराज्यसभा बियफे का दिने सीमा सुरक्षा बल संशोधन विधेयक २०११ के टार दिहलसि कि अगिला महीना दिल्ली में होखे वाला मुख्यमंत्री सम्मेलन का बाद एह पर चरचा होखी.\nभठियरपन के भंडाफोड करे वालन के सुरक्षा खातिर आइल विधेयक पर बियफे का दिने राज्यसभा में चरचा ना हो पावल काहे कि विपक्ष अउरी समय चाहत रहे. लोकसभा एह विधेयक के पिछला साल दिसंबरे में पास कर दिहले बिया.\nउत्तराखण्ड के विजय बहुगुणा सरकार बियफे का दिने विधानसभा में विश्वास मत हासिल कर लिहलसि. ओह समय भाजपा के विधायक सदन से बाक आउट कर गइल रहले काहे कि ऊ चाहत रहले कि गुप्त मतदान करावल जाव.\nकेरल उच्च न्यायालय बियफे का दिने इटली के जहाज एनरिका लेक्सी के तीन करोड़ रुपिया के बांड पर छोड़ देबे के आदेश दे दिहलसि.\nकर्नाटक में बियफे का दिने पुलिस पहिले लोकायुक्त रहल न्यायमूर्ति एन संतोष हेगड़े आ आपराधिक जांच विभाग के प्रमुख आर के दत्ता का खिलाफ केस दर्ज कर लिहलसि. भारतीय पुलिस सेवा के अधिकारी हेमंत निम्बालकर शिकायत कइले बाड़न कि एह लोग के लगावल झूठ आरोपन से उनुका मानसिक कष्ट भइल रहे.\nपंजाब में हिंसा का बाद गुरदासपुर शहर में कर्फ्यू लगा दिहल गइल बा. ओहिजा के हालात अब काबू में बावे.\nअमृतसर का लगे भारत पाकिस्तान सीमा पर बीएसएफ से मुठभेड़ में तीन गो तस्कर मरा गइले. एहमें दू गो पाकिस्तानी आ एगो भारत के तस्कर रहुवे.\nअसम के विपक्षी दल विधानसभा के वहिष्कार के फैसला वापिस लिहलन.\nसुप्रीम कोर्ट बेअंत सिंह के हत्यारा बलवंत सिंह राजोआना के बचावे खातिर राज्य सरकार के आलोचना कइलसि.\nपाकिस्तान सुप्रीम कोर्ट ओहिजा के प्रधानमंत्री युसुफ रजा गिलानी के अवमानना के दूसरका नोटिस जारी करे के चेतावनी दिहलसि.\nपाकिस्तान के बलूचिस्तान में गोलीवारी से सात लोग के मौत हो गइल.\nअरब शिखर सम्मेलन के शुरुआत बगदाद शहर में बियफे का दिने भइल. एह सम्मेलन में सीरिया संकट पर विचार होखे वाला बा.\nलियेंडर पेस आ चैक गणराज्य के राडेक स्टेपानेक के जोड़ी मियामी ओपन टेनिस टूर्नामेंट के डबल्स सेमीफाइनल में पहुंच गइल बिया.\nगैल टेस्ट में श्रीलंका इगलैंड के ७५ रन से हरा दिहलसि.\nबांगलादेश क्रिकेट टीम के ओपनर तमिम इकबाल आईपीएल में पुणे वैरियर्स का तरफ से खेलीहें.\nओलम्पिक क्वालिफायर टूर्नामेंट जीते वाली भारतीय हॉकी टीम के बियफे का दिने बेंगलुरु में सम्मानित कइल गइल. हर खिलाड़ी के एक एक लाख रुपिया के चेक दिहल गइल आ होटल अपना तरफ से सबके एक एक गो आईपॉड दिहलसि.\nशुक का दिने भारत आ दक्खिन अफ्रीका का बीच अकेला बीसबीसा मैच होखी. ओने वेस्ट इंडीज आ आस्ट्रेलियो का बीच बीस बीसा मैच होखे वाला बा.\nब्रिक्स संगठन के देश – भारत, चीन, रूस, ब्राजील आ दक्खिन अफ्रीका आजु अपना स्थानीय मुद्रा में व्यापार शुरू करे खातिर दू गो समझौता पर दस्तखत कइले. एहसे एह देशन के अमरीकी डॉलर, यूरो भा पाउंड पर निर्भरता कम होखी आ लेनदेन के लागत घटी.\nबियफे का दिने शेयर बाजार में मामूली गिरावट ६३ अंक के आइल. बाकिर डॉलर का मुकाबले रुपिया बहुते कमजोर पड़ गइल आ एक डॉलर के दाम ५१ रूपिया ४० पइसा हो गइल.\nमहाराष्ट्र सरकार रसोई गैस पर प्रस्तावित पांच प्रतिशत मूल्य आधारित कर में दू प्रतिशत कमी करे के घोषणा कइलसि.


खेल देश-दुनिया मनोरंजन व्यापार\nNov 29, 2011 खबर, खेल, दुनिया, देश, मनोरंजन, व्यापार\n(मंगल, 29 नवंबर)\n2जी स्पेक्ट्रम आवंटन घोटाला में तिहाड़ जेल में बंद रहल द्रविड़ मुनेत्र कड़गम सांसद कनिमोझी आजु मंगल साँझ के रिहा हो जइहन. काल्हु उनुका समेत पाँच गो आरोपियन के दिल्ली उच्च न्यायालय से जमानत मिल गइल रहे. सीबीआई केहू के जमानत के विरोध नइखे करत.\nआजुओ, मंगल का दिने, संसद के दुनु सदन के बईठका ना चल पावल. काहे कि रिटेल व्यवसाय में विदेशी निवेश के मुद्दा पर सरकार पीछे हटल नइखे चाहत आ विपक्ष एकरा के होखे नइखे दिहल चाहत. एह मुद्दा पर यूपीए सरकार के कुछ घटको विरोध जतवले बाड़े जवना में द्रमुक आ तृणमूल शामिल बा. एह मुद्दा पर आजु सबेरे बोलावल सर्वदलीय बईठको बेनतीजा रहल.\nअसमिया लेखिका इंदिरा गोस्वामी के लमहर बेमारी का बाद काल्हु गुवाहाटी के एगो अस्पताल में 69 साल का उमिर में निधन हो गइल.\nमध्य प्रदेश के ग्वालियर जिला में अपर जिला दंडाधिकारी न्यायालय से दू गो मिलावटखोरन पर 10-10 लाख रुपिया के जुर्माना लगावल गइल बा. अब तकले के ई सबले बड़हन जुर्माना बा.\nटीम अन्ना के रामलीला मैदान में अनशन करे के अनुमति अबही दिल्ली नगर निगम नइखे दिहले. ओकर कहना बा कि पुलिस से नो आब्जेक्शन मिलला का बादे अनुमति दिहल जाई.\nराष्ट्रपति प्रतिभा पाटिल आजु मंगल के विश्व भारती के दौरा करीहें.\nकुख्यात नक्सली नेता किशनजी के मरइला के बाद काल्हु सोमार का दिने पश्चिम बंगाल सरकार के वार्ताकार सोमार का दिने शांति प्रक्रिया से पीछे हट गइलन.\nलोकपाल विधेयक पर विचार करे वाली संसद के स्थायी समिति 30 नवंबर ले अपना रिपोर्ट के फाइनल कर सकेले.\nखुफिया विभाग के एगो खास टीम सोमारका दिने इंडियन मुजाहिदीन से जुड़ल आ दिल्ली में कुछ आतंकवादी मामिला में शामिल रहे क आरोपी मोहम्मद इरशाद खान के चेन्नई से गिरफ्तार कर के दिल्ली ले आइल गइल बा.\nहरियाणा के आदमपुर आ रतिया विधानसभा सीट पर होखत उप चुनाव खातिर प्रचार काल्हु साँझ से बंद हो गइल.\nइंफोसिस लिमिटेड में कामकरे वाली एगो महिला सहायक प्रबंधक के लाश सोमार का दिने उनुका बेंगलुरु अपार्टमेंट में फांसी पर लटकल मिलल.\nमणिपुर में 121 दिनों से चलत आ रहल आर्थिक नाकेबंदी सोमार का दिने अस्थायी रूप से हटावे के बात युनाइटेड नागा काउंसिल (यूएनसी) के एगो नेता कहले बाड़न.\nछत्तीसगढ़ के औद्योगिक शहर कोरबा में एगो आदमी का पेट से आपरेशन कर के छह किलो लोहा के सामान निकालल घइल जवना में 421 गो सिक्का आ दर्जनन नट-बोल्ड आ तीन गो चाभी रिंग शामिल रहल.\nराहुल गाँधी के कहना बा कि देश का राजनीतिक हलका में सबले बेसी भठियरपन बा आ एहमें बदलाव ले आवे खातिर नवहियन के आगे आवे के पड़ी.\nमहाराष्ट्र में कपास के न्यूनतम समर्थन मूल्य 6,000 रुपये प्रति क्विंटल करे के मांग लेके सोमार का दिने सड़क जाम कइले भारतीय जनता पार्टी सांसद गिरीश महाजन आ 70 गो दोसरा लोग के गिरफ्तार कर लिहल गइल.\nकेरल मुल्लापेरियार बांध में बढ़त जलस्तर से चिंतित बा आ ऊ नया बांध बनावल चाहत बा बाकिर तमिलनाडु अइसन नइखे चाहत. एहसे केरल में तमिलनाडु का खिलाफ विरोध प्रदर्शन हो रहल बा.\nकेन्द्रीय दूर संचार मंत्री रहल सुखराम के भठियरपन का एगो मामिला में अपना खराब स्वास्थ्य का नाम पर सोमार का दिने जमानत मिल गइल.\nदिल्ली में होखत दू दिन के भारतीय युवक कांग्रेस के सम्मेलन के ‘राष्ट्रीय स्तर पर निर्वाचित पदाधिकारियन के सम्मेलन’ कहल गइल बा जबकि ओह लोग के चुनाव भइले नइखे, “चुनल” गइल बा.\nभारतीय जनता पार्टी जमशेदपुर इलाका में रेलगाड़ियन के रात्रि सेवा बहाल करे के माँग लेके अतवार का दिने प्रदर्शन कइलस जवना चलते चार घंटा ले रेल चक्का जाम रहल !\nअमेरिकी ठिकाना के चले देबे खातिर संयुक्त अरब अमीरातो के अपील पाकिस्तान ठुकरा दिहलसि. ओह ठिकाना से नाटो सेना पाकिस्तान के एगो चौकी पर हमला कइले रहुवे जवना में कम से कम दू दर्जन पाकिस्तानी सैनिकन के जान चलि गइल. एकरा बाद पाकिस्तान अमेरिका के ऊ अड्डा खाली कर देबे के कहले बा. अमेरिकी रक्षा विभाग एह मामिला के अमेरिकी सेना के नेतृत्व में जाँच करावे के बात कहले बा.\nदलाई लामा को ‘मंच’ देबे वला कवनो देश के चीन चेतवले बा कि ई काम चीन के विरोध होई.\nचीन में टीवी धारावाहिकन का बीच विज्ञापन देखावे पर रोक लागल. पहिला जनवरी से ई रोक लाग जाई.\nइराक के राजधानी बगदाद का नियिरा एगो जेला का फाटक का लगे सोमार का दिने भइल आत्मघाती हमला में कम से कम 13 लोग मरा गइल आ 28 जने घवाहिल हो गइलन.\nमुबारक के सत्ता से हटला का बाद मिस्र में पहिला बेर चुनाव करावल जा रहल बा जवना में काल्हु भारी मतदान भइल.\nकेन्द्रीय दूर संचार मंत्रालय कम्पनियन से चर्चा का बादे 3जी रोमिंग पर फैसला करे के बात कहले बा.\nएस्कॉर्ट्स के शुद्ध लाभ एह साल 120 करोड़ रुपये रहल जबकि पिछला साल 137.5 करोड़ रुपया रहल.\nदेश के उद्योग जगत के कहना बा कि खुदरा क्षेत्र में एफडीआई पर राजनीति बंद कइल जाव. उद्योग जगत के लागत बा कि ई फैसला आम आदमी,लघु उद्योग आ किसानन का फायदा में रही.\nबंगाल लॉटरी उद्योग5गुना कर वृद्धि के विरोध कइले बा. राज्य में लाटरी वितरक आ स्टॉकिस्ट सोमार से एकर काम बंद कर दिहले बाड़े. ओह लोग के कहना बा कि अब व्यापार कइल अब मुश्किल हो गइल बा.\nशेयर बाजार में सोमार का दिने तेजी रहल आ सेंसेक्स 472 अंक उउ के बंद भइल.\nबॉलीवुड फिल्मकार महेश भट्ट सोमार का दिने ‘बिग बॉस 5’ के घर में पहुंचले. भट्ट के अगिल फिल्म ‘जिस्म 2’ में लँगटी स्टार सनी लियोन मुख्य भूमिका करीहें.\nअपना फिल्म ‘पंचवटी’ से बौद्ध धर्म से अवगत भइली दीप्ति नवल.\nआजु कटक का बाराबाती स्टेडियम में भारत आ वेस्ट इंडीज का बीचे पहिलका एकदिना मैच होखे जा रहल बा.\n2002 के चैम्पियन रहल भारत के पंकज आडवाणी आपन शानदार प्रदर्शन जारी राखत बेंगलुरु में चलत आईबीएसएफ वर्ल्ड स्नूकर चैम्पियनशिप में दू गो जीत हासिल कर लिहलन.\nमध्यम गति के गेंदबाज प्रवीण कुमार वेस्टइंडीज का साथे होखेवाला पहिला तीन गो एकदिना में ना खेल पइहें. प्रवीण के माँसपेशी में खिंचाव आ गइल बा.\nवर्ल्ड टूर टेनिस में रोजर फेडरर छठवाँ बेर चैम्पियन बनलें.\nअश्विन के दिहल जाई दिलीप सरदेसाई ट्रॉफी.


बतकुच्चन  – ९४ – Anjoria\nJan 16, 2013 बतकुच्चन\nमेरे मन कछु और है, बिधना के कछु और. सोचले त रहीं कि अबकी के बतकुच्चन में एकरा सेंचुरी के चरचा करब बाकि बाबा लस्टमानंद जी दोसर ओर खींच ले गइलन. अब मन से भा बेमन से उनकरे बात करे के पड़ी. पिछला अतवार के बाबा अपना गजइला के चरचा करत कहलन कि बतकुच्चने वाला एकरा बारे में जनता जनार्दन के बुझा सकेलें. बाबा अतना बड़हन जिम्मेदारी मत दीं कि हम बा दीं. लेकिन चलीं हमहूं गजाईं एह गजइला पर.\nगजाइल माने गाज निकाल दिहल. जब दूध भा कवनो घोल के ढेर मथल जाला त ओहमें फेन जइसन बन जाला आ एकरा के गाज कहल जाला. गजाइल मतलब अतना पेरा गइल कि मुँह से गाज निकल जाव. कवनो काम करत करत थाक गइला पर कहल जा सकेला कि हम गजा गइनी अब. हालांकि कुछ लोग अइसन थाकेला कि ओकरा मुँह पर फेफरी पड़ जाला. ओठ सूखला से जवन चमड़ी जस निकलेला ओकरे के फेफरी कहल जाला. चलीं लवटल जाव गजाइल पर. एही से मिलत जुलत कुछ अउरी शब्दन के चरचा कइल जाउ.\nएगो कहाउत ह कि, बबुनी ससुरा ना जाली, मने मने गाजेली. बबुनी के एह गाजे में आ ओह गजइला में फरक होला. एह गाजा के उत्पति गाजा बाजा से लिहल जा सकेला. गाजा मतलब खुशी के प्रकट करे वाला आ बबुनी मन ही मन खुश होली बाकि उपर झाँपर ससुराल जाए से मना करेली. मन में त बा कि जाईँ बाकिर कहीं त कइसे. अब एगो गाजा एक तरह के मिठाईओ के कहल जाला. आटा मैदा सान के वर्गाकार रूप दे के छानल आ फेर चीनी के पाग में पगा के गाजा बनेला. अब रउरा कहब कि हई ल, ई त गजइला का जगहा गाजे लगलन. ठीके कहनी. गाजल के मतलब होला एक के उपर एक धइल, सरिहावल. त बात त सही बा. गजाइल, गाजल, गाजा, गाजा, गाजल एक के उपर एक गजात गइल आ हमार बतकुच्चन बनत गइल. जानत बानी कि रउरा सभे गाजल आ गज़ल में अझूराइब ना काहे कि सभे जानत बाकि गज़ल उर्दू पद्य के एगो शैली ह. हालांकि गज़ल शब्द हरिन के विरह में हरिनि के रोवला के कहल गइल रहे पहिले पहिल. बाद में प्रेम का जंगल में विचरत शायर लोग एकरा के आपन गज़ल बना लिहल. एह बतकुच्चन में गज महाराज छूटले जात रहलन. गज हाथी के कहल जाला आ एगो नापो के. बारह इंची के एक फुट, तीन फुट के एक गज. अलग बात बा कि अब एह नाप के इस्तेमाल दर्जी करसु त करसु केहू दोसर ना कर सके काहे कि तब ऊ गैरकानूनी हो जाई. सरकार मीटर अपना लिहलसि आ गज फुट के लतिया दिहलसि. ठीक वइसहीं जइसे फारेनहाइट के इस्तेमाल रोक के ओकरा जगहा सेल्सियस के इस्तेमाल होखे लागल बा. एगो अउर शब्द जोड़ी याद आ गइल नाप आ माप के. लम्बाई चौड़ाई नपाले, वजन भा मात्रा मपाले.\nचलत चलत पिछला बेर के मूसरी आ मुसरी के बारे में बतावल जरुरी नइखे लागत. काहे कि सभे जानत होई कि एगो मूसल के त दोसरका चुहिया के कहल जाला.\n2 thought on “बतकुच्चन  – ९४”\nहमार इहाँ देहल कमेंट सायद फेन से स्पाम में चलि गइल..संपादक जी से निहोरा बा…की ओके इहाँ ले आईं….सादर।।\nबहुते बढ़िया…हार्दिक आभार…\nहम त बस इहे कहल जाहतानी की गज के एगो मतलब कमानी भी होला ….उ कमानी जवने से सारंगी आदि बजावल जाला…अउर हँ..साथे-साथे गज के एगो अउर मतलब बा….अरलग..यानि व्योड़ा..अरे जवन गउआँ में पहिले केवाड़ी बंद करे खातिर आड़ा लगावल जात रहल ह….यानि अरगल के गज भी कहल जाला।।\nगजाइल…हमरी इहाँ..गजुआइल (साबुन, पेस्ट आदि खूब गजुआता)..की रूप में त खूब चलेगा पर हमरी इहाँ ए संदर्भ में गजाइल से अधिका गजुआइल चलेगा अउर गजाइल गाँजल यानि एकट्ठा कइल अउर बबुनी गाजेली वाला में खूब चलेगा….खैर सब मिलाजुला के हम इ कहल चाहनी की रउरी बतकुच्चन से हमरा बहुते फायदा होला..अउर कवनो सब्द की बारे में गहरा ग्यान मिलेला……लिखत रहीं….सादर।।


सगरी खबर भोजपुरी में (बुध, 10 जून 2015) – टटका खबर\nसिनेमाघर खोले के खबर महज अफवाहे बा\nCategories Select Category TatkaKhabar (1,917) अपराध (584) उत्तर प्रदेश (1,702) खुला मंच (7) खेल (292) चुनाव (275) टटका खबर (167) देश-दुनिया (1,328) बिहार (1,601) भोजपुरी पट्टी (465) मनोरंजन (206) राजनीति (863) रोजी-रोजगार (108) विधानसभा (86) व्यापार (285) शिक्षा (212)\nसगरी खबर भोजपुरी में (बुध, 10 जून 2015)\nमंगल का दिने भारत के सेना इतिहास रच दिहलसि जब म्यांमार का सीमा में घुस के ऊ उग्रवादियन के दू गो ठिकाना नेस्तनाबूद कर दिहलसि. साथही सगरी पड़ोसी देशन के इशारो दे दिहलसि कि अब हमला करे वालन के छोड़ी ना. केन्द्रीय सूचना आ प्रसारण राज्‍य मंत्री राज्‍यवर्धन सिंह राठौड़ बतवलन कि ई घटना आतंकियन के शह देबे वाला सगरी पड़ोसी देशन ला एगो सन्देश बा. बतवलन कि एह जवाबी हमला से ओह गुट के खतम क दीहल गइल जे पिछला हप्ता मणिपुर में हमला क के 18 गो सैनिकन के जान ले लिहले रहल. ओह गुट के 20 गो उग्रवादियन के मार गिरावल गइल. इहो कहलन कि ई त अबहीं शुरुआत भइल बा.\nदिल्ली के केजरीवाल सरकार में कानून मंत्री जितेंद्र सिंह तोमर के काल्हु दिल्ली पुलिस गिरफ्तार क के अदालत में पेश कइलसि आ ओहिजा से उनुका के चार दिन के पुलिस रिमांड पर मांग लिहलसि. तोमर के कवनो दांव पेंच कामे ना आइल आ अदालत एह मामिला में उनुका के आगे के पूछताछ खातिर पुलिस रिमांड पर दे दिहलसि. पुलिस अब उनुका के लेके ओह विश्वविद्यालयन आ महाविद्यालयन तक ले जाई जहाँ से ऊ बीएससी आ एलएलबी करे के दावा करेलें. जान जाईं कि दुनू विश्वविद्यालय बता दिहले बाड़ी सँ कि जीतेन्द्र सिंह तोमर के डिग्री फर्जी ह. एही फर्जी डिग्री का बल पर तोमर अपना के दिल्ली बार काउन्सिल में एडवोकेट बन के शामिल भइल रहलें. बार काउन्सिल के जब डिग्रियन के फर्जी होखे के जानकारी मिलल त ऊ दिल्ली पुलिस में शिकायत कइलसि जवना का बाद पुलिस सगरी सुबूत उठा के तोमर के उठा लिहलसि. मजबूरी में तोमर के कानून मंत्री पद से इस्तीफा देेबे के पड़ल.\nपलामू पुलिस सोमार देर रात सतबरवा इलाका के बकोरिया में भलुअही पहाड़ का लगे मुठभेड़ क के 12 गो माओवादियन के मार गिरवलसि. पुलिस के कवनो नुकसान ना भइल. एह मुठभेड़ में अनुराग उर्फ एके उर्फ डाक्टर के मार गिरावल गइल आ ओकनी का लगे से बहुते असलहा आ एगो स्कार्पियो गाड़ी बरामद कइल गइल.\nपिछला लोकसभा चुनाव में कांग्रेस के मिलल कड़ुआ हार का बाद पहिला बेर महतारी बेटा देश के नौ गो राज्यन में बाचल कांग्रेसी सरकार के मुख्यमत्रियन से चरचा कइल लोग आ ओह लोग से नेहरू खानदान के विरासत बचावे के गोहार लगावल लोग. पिछला सरकार में पीएम के पद पर रहल मनमोहन सिंह कहलन कि मोदी मार्केटिंग के मास्टर हउवन जबकि उनका समय में सरकार के हासिल के कवनो जानकारी आम जनता के ना दीहल जा सकल. एहसे सोनियो गाँधी मनली कि कांग्रेसो के आपन मार्केटिंग सुधारे के जररत बा.\nसब छँवड़ी झूमर पाड़े त लंगड़ी कहे हमहूं. एह कहाउत के सही करत राकांपा के मुखिया शरद पवार कहलन कि अगिला बिहार विधानसभा चुनाव में उनकर गोल सेकूलर जमात का संगे मिल केे देश के राजनीति के एगो नया दिशा देबे के काम करी. बिहार में वइसे राकांपा के कवनो खास अहमियत नइखे बाकिर राजद आ जदयू के पोंछ पकड़ के कांग्रेस आ राकांपा बिहार वैतरणी पार करे का फेर में बावे.\nसेकूलर जमात के नेता के फैसला त हो गइल बाकिर भाजपा नीत एनडीए के नेता के नाम पर अबहियों हिचकिचाहट मौजूद बा आ एकरे के धेयान में राखत लालू प्रसाद के चुनौती बा कि भाजपा आपन नेता के नाम घोषित कर देखावे. बिहार में भाजपा सुशील मोदी के नेता बनावल चाही बाकिर पिछला नीतीश सरकार में नीतीश के पिछलगुआ बन गइला के छवि उनकर पीछा नइखे छोड़त. अचरज ना होखी अगर एन वक्त पर रविशंकर प्रसाद के नेता बना दीहल जाव.\nउत्तर प्रदेश के एगो मंत्री का खिलाफ लिखे वाला पत्रकार के जिन्दा जरा देबे के आरोप लगवले बाड़े उनुका परिवार के लोग. बाकिर पुलिस के कहना बा कि ऊ ओह पत्रकार के गिरफ्तार करे गइल रहुवे जब ऊ आत्मदाह क लिहले. 15 साल से पत्रकारिता करत जगेंद्र सिंह उत्तर प्रदेश के पिछड़ा वर्ग कल्याण मंत्री राममूर्ति वर्मा आ उनुका गिरोह के गुरगन का बारे में फेसबुक पर लिखले रहुवन जवना से नाराज हो के मंत्री का तरफ से जगेन्द्र सिंह का खिलाफ लूट, अपहरण आ हत्या के कोशिश के मुकदमा दर्ज करा दीहल गइल रहे.\nफातुल्लाह टेस्ट में भारत टॉस जीत के पहिले बल्लेबाजी करे के फैसला कइलसि आ मैच शुरू हो गइल बा. कप्तान विराट कोहली के कहना बा कि टीम बैटिंग पिच के पूरा फायदा उठावे के कोशिश करी. एह मैच में भारत का तरफ से तीन गो तेज गेंदबाज खेलत बाड़े.\nसेंसेक्स आ निफ्टी में मंगल का दिने लगातार छठवा बेर गिरावट दर्ज भइल. मैगी विवाद का बाद गिरावट झेलत नेस्ले कंपनी के शेयर में जबरदस्त उछाल देखे के मिलल.\nबिना एसी वाला भोजनालयन में खाए नाश्ता करे वालन के सेवा कर ना देबे के पड़ी आ वातानुकूलित रेस्ट्रां में खइला पर खाना के कुल बिल के 40 फीसदी हिस्सा पर सेवा कर लागी. पूरा बिल पर सेवा कर दिहला के जरूरत नइखे.\nभारतीय कोस्ट गार्ड के गायब डार्नियर विमान के अबहीं ले पता नइखे चलल नाही ओह पर सवार तीन जने का बारे में कवनो सुराग मिलल बा.\nपूर्व-मध्य अरब सागर से उठल चक्रवाती तूफान अशोबा गंवे गंवे उत्तर-पश्चिम दिशा में बढ़त बावे. एकरा चलते आजु दक्खिन गुजरात, किनार पर वाला कर्नाटक, कोंकण आ गोवा में जोरदार बरखा होखे के अनेसा जतावल जात बा.\nमानसून केरल चहुँपला का बावजूद ओइसन बरखा नइखे होखत जइसन मानसून का चलते होखेला.\nसारण जिला के दिघवारा इलाका के बस्ती जलाल गाँव का लगे मंगल का दिने सड़क पार करत घरी बारह बरीस के एगो लड़िका टेम्पो से कचरा गइल आ ओहिजे ओकर मौत हो गइल. बाद में खिसियाइल लोग टेम्पो पलट दीहल आ सड़क जाम क के विरोध जतावल. एकरा बाद थानाध्यक्ष लालबहादुर आ बीडीओ ओहिजा चहुँपले आ लोग के समुझा बुझा के जाम हटवलें.\nगोपालगंज शहर के सिनेमा रोड के मिठाई दुकान में बम फोड़ेवाला एगो आरोपी के पुलिस मोतिहारी जिला के छितौना में छापामारी क के गिरफ्तार क लिहलसि.\nहिस्सेदारी के गाछ से आम तूड़ला का बाद पटीदारन से भइल झगड़ा मार पीट में बदल गइल आ पटीदार सब मिल के एगो रिटायर्ड दारोगा के घवाहिल क दिहलें. बलिया के नरहीं गांव के एह घटना में घाहिल रिटायर्ड दारोगा के खराब हाल देख के बलिया जिला अस्पताल रेफर कर दीहल गइल नरहीं सीएचसी से, जिला अस्पताल चहुँपला पर डाक्टर उनुका के मरल बता दिहलें.\nमिर्जापुर जिला के कटहवा फार्म का लगे एगो ट्रैक्टर पलट गइल जवना से ओह पर काम करत ड्राइवर आ ओकरा बेटा के मौत हो गइल. खबर पा के ट्रैक्टर मालिक चहुँपल आ दुनू के लाश उठवा के ओह लोग का घर का सोझा रखवा के भाग गइल. सबेरे घर के लोग लाश देखल. बहुते दबाव बनवला का बाद थाना में मुकदमा दर्ज भइल.


भोजपुरी आ देवनागरी लिपि - डॉ. जयकान्त सिंह 'जय'\nहरेश्वर राय, अक्तूबर 18, 2021\nआज दुनिया भर में लमसम अढ़ाई हजार बोली - भाषा बोलल - सुनल आ लिखल - पढ़ल जाला। जवना में डेढ़ हजार के हिसदारी भारते का बोली - भासा के बा। ओइसहीं आज सउँसे दुनिया के बोली - भासा खातिर बीसे गो लिपि के बेवहार होला जवना में अरबी के छोड़ के दस गो लिपि भारते के बा। भारत के दसो लिपि बा - देवनागरी, गुजराती, पंजाबी, बंगला, असमिया, उड़िया, तमिल, मलयालम, कन्नड़ आ तेलगु । जागरूक भोजपुरिया जन के बेवहार के चलते एह सब में देवनागरी के चलती जादे बा। बतावल जाला जे ई देवनागरी लिपि ब्राह्मी लिपि के पनका भा पचकी रूप में पनकल बा। ब्राह्मी लिपि के नामधराई- संस्कार भारत के पढ़ल-लिखल ग्यानी मतलब बुद्धि-बिद्या के दिसाईं समाज के अगिला पाँती में जमल ब्राह्मण लोग का बेवहार के आधार पर कइल गइल रहे। पहिले ब्राह्मणे लोग खातिर ' नागर ' सबद के चलन रहे आ एही नागर लोग लिखल ध्वनि-चिन्ह (लिपि) के 'नागरी' कहल गइल। अइसन मानल जाला कि एह नागरी लिपि के सिरजना मराठी भा गुजराती ब्राह्मण लोग कइल । बाकिर एगो आउर मजगूत मत बा कि एह लिपि के सिरखार देवनगरी कासी के भोजपुरिया पंडी जी लोग खींचल। एह से एकर नाम देवनगरी के आधार पर देवनागरी हो गइल।\nमुगल काल में जब अरबी लिपि आ अरबी-फारसी भासा देस के जनता पर जबरन थोपाए लागल तब एह देस के सनातनी लोग एह देवनागरी लिपि के बेवहार कइल तेज कर दिहल। अंगरेजन के समय जब अंगरेजी आ रोमन लिपि के अपनावे खातिर दबाव बढ़ल आ देवनागरी लिपि के सामने खतरा पैदा होखे लागल तब एकरा के बचावे-बढ़ावे खातिर देवनगरी कासी के भोजपुरी भासी ब्राह्मण पं. रविदत्त शुक्ल सन् १८८४ ई. में ' देवाक्षर चरित ' आ पं. राम गरीब चौबे सन् १८८५ ई. में 'नागरी विलाप' नाटक लिख के एकर प्रचार-प्रसार के अभियान चलवलें। फेर कासी-बनारस के क्वीन्स कॉलेज के तीन भोजपुरी भासी बिद्यार्थी श्याम सुन्दर दास, राम नारायण मिसिर आ शिवकुमार सिंह मिल के १६ जुलाई, सन् १८९३ ई. में देवनगरी कासी में ' नागरी प्रचारिणी सभा ' के अस्थापना कइलें। एकरा बाद भोजपुर के मुख्यालय आरा में नागरी प्रचारिणी सभा के गठन भइल। फेर उत्तर भारत के कई हिस्सन में नागरी प्रचारिणी सभा के गठन होत गइल।\nकहे के मतलब ई बा कि देवनागरी लिपि के खोज आ बेवहार सबसे पहिले भोजपुरी भासी इलाका में भोजपुरिया लोग के जरिये भइल। जहिया भासा खातिर 'हिन्दी' सबद के खोज आ बेवहारो ना होत रहे ओहू से बहुत पहिले से भोजपुरी, अवधी, ब्रजबुलि , मगही, संस्कृत, नेपाली, मराठी, राजस्थानी, संथाली बगैरह भासा खातिर एह देवनागरी लिपि के बेवहार होत रहे आ आजुओ होता। एतना भासा खातिर बेवहार होत देवनागरी लिपि के लोकप्रियता के देख के बाद में हिन्दी खातिर एकर बेवहार होखे लागल।\nअइसे भोजपुरी खातिर देवनागरी लिपि के अलावे कैथियो लिपि के बेवहार खूब होत रहे। एकरा के कुछ लोग गुप्त साम्राज्य काल के सिरजल गुप्त लिपि कहेला त कुछ मौर्य साम्राज्य काल के कौटिल्य के सिरजल कुटिल लिपि बतावेला, जवना के रचना कश्मीर के शारदा लिपि के आधार पर कइल गइल रहे। कैथी लिपि तेजी से लिखाए वाला लिपि रहे। एह से एकरा त्वरा लिपि कहल गइल। एकरा में शिरोरेखा आ खाड़ रेखा के चिन्ह ना मिले।संजुक्ताक्षर हइये नइखे। इ आ ई खातिर एके गो चिन्ह बा। ण चिन्ह के बेवहार नइखे आ श अउर ष खातिर स के बेवहार बा। ई बिसर्गहीन लिपि ह। एह लिपि के खोज भोजपुरी भासा के ध्वनि प्रक‌ति के ध्यान में रख के कइल गइल रहे। बाकिर जइसे-जइसे भोजपुरी भासा में ध्वनियन के उचारे के कोटि बढ़त गइल, ओइसे-ओइसे कैथी लिपि आपन हाथ खड़ा करत चल गइल आ ओकर जगह देवनागरी लेत चल गइल। अइसे भोजपुरी ध्वनि उचार के दिसाईं बहुत जगह देवनागरियो लिपि कमजोर नजर आवेला।


देश दुनिया के खबर भोजपुरी में (शुक, 17 अप्रैल 2015) – टटका खबर\n(बियफे 16 अप्रैल के खबर)\nरोहतास जिला के धुस बाइपास चौक का नियरा बियफे का साँझ एगो बस आ मैजिक के टक्कर में मैजिक पर सवार दू गो नवहियन के मौत ठाँवे प हो गइल. एक दर्जन अउर सवार घवाहिल हो गइलें. मरे वाला एगो धनाँव गाँव के रहले आ दोसरका बलिया तांतोटोला के.\nडेहरी आनसोन इलाका के पाली रोड में पंजाब नेशनल बैंक का एटीएम का लगे मँड़रात एगो मोटरसाइकिल सवार ठग के पुलिस पकड़ लिहलसि. ओकरा लगे से तीन गो एटीएम आ एगो मोबाइल बरामद भइल. एह गिरोह के ठग बिहार आ झारखंड में नाहियो त पचासन लोग के एटीएम से ठगी कर चुकल बाड़े सँ.\nसासाराम के दरिगांव इलाका में आईसोलेक्स कंपनी के बेस कैंप का लगे बियफे का दिन एगो पिकअप से कचरा के एगो साइकिल सवार नवही के मौत हो गइल. मरे वाला महरनिया गांव के 32 बरीस के एगो नवही रहे. बाद में पिकप वाला गाड़ी समेत भाग गइल.\nआरा के नवादा इलाका के कतिरा रोड में बियफे का दुपहरिया मे मोटरसाइकिल से चलत बदमाश एगो रिटायर्ड मास्टर साहब के चलत मोटरसाइकिल पर टाँगल झोरा झीन के भाग निकलले. ओह झोरा में तीन लाख रुपिया रहुवे.\nबक्सर के राजपुर इलाका के सोनपा राजवाहा पर चना पुल का लगे एगो पीपल का फेड़ का नीचे 21 बरीस के एगो नवही के लाश मिलल. लाश का लगही एगो बिना नंबर के मोटरसाइकिलो खड़ा रहुवे. लाश के पहचान नइखे भइल.\nभभुआ सदर थाना के सारंगपुर गांव में बुध का देर रात एगो घर में चोरी का नीयत से घुसल गाँवे के एगो आदमी के लाठी से पीट पीट के मुआ दिहल लोग. एह मामिला में पुलिस ओह घर के सात सवाँगन के गिरफ्तार कर लिहले बिया आ मामिला के जाँच करत बिया.\nसारण जिला के मकेर ले हसनपुरा गांव में एगो झोपड़ी में पिकप वैन घुस गइल आ ओहमें सूतल दस साल के एगो लड़की के कचार दिहलसि जवना से ओकर मौत हो गइल.\nछपरा रेवा रोड पर भेल्दी थाना के राजा चौक ला लगे बियफे के साँझ एगो बस गड़हा में पलट गइल. एह हादसा में एगो सवारी के मौत हो गइल आ कई जने घवाहिल हो गइले.\nरंगदारी ना मिलला से नाराज एगो सिपाही छपरा साढ़ा ढाला का नियरा एगो खैनी बेचे वाला पर गोली चला दिहलसि. संजोग से गोली ओकरा त ना लागल बाकिर बगल के एगो आदमी के हाथ पर लागत निकल गइल. ओह सिपाही के गिरफ्तार कर लिहले बिया पुलिस.\nसारण जिला के रसूलपुर थाना के असहनी गाँव में अपना ममहर में आइल एगो लड़िका के हत्या बियफे का दिने महुआ बीने का झगड़ा में क दिहल गइल. मरे वाला लड़िका सिवान जिला के भागड़ गाँव के रहुवे. हत्या करे वाला लड़िका भाग गइल बाड़न सँ.\nसिवान जिला के बडहरिया-बरौली रोड पर सुरहिया गाँव का नियरा एगो गाड़ी से कचरा के तेतहली गाँव के एगो औरत घवाहिल हो गइल. इलाज खातिर सिवान सदर अस्पताल के डाक्टर ओकर खराब हालत देख के पटना रेफर कर दिहले बाकिर राहे में ओकर मौत हो गइल. एह घरी मरीजन के परिजन बात बेबात बवाल खड़ा करत रहेलें एही चलते सब कुछ जानतो बूझत कि मरीज पटना ले चहुँप ना पाई ओकरा के रेफर कर के आपन गर छोड़ा लेता डाक्टर लोग.\nनिकाह तय होखला का बाद कहीं अउरो शादी के बात चलला से नाराज नवही अपना संघतिया संगे मिल के ओह लड़िकी से सामूहिक रेप कइलस आ ओह लड़िकी के नाको काट लिहलसि. लड़िकी के बयान का बाद ओह लड़िका के आ ओकरा बाप के गिरफ्तार कर लिहले बिया पुलिस. बाप ओकरा के भगावे का फेर में रहलन एह से पुलिस उनको के ध लिहलसि. लड़िका लड़िकी दुनू एक गाँव के हउवे.\nबकाया वसूलवाए का बहाने अपना दोस्त के साथे ले जाके ओकर दोस्तवे गोली मरवा दिहलसि आ ओकरा लगे से पन्द्रह हजार रुपिया छिनवा लिहलसि. सिवान के सोनार टोली के एगो सोनार अपना दोस्त के बीस हजार रुपिया हथफेर दिहले रहुवे. जब ओकरा खुद जरूरत पड़ल त मँगलसि त करजा लेबे ओकरा के अपना संगे अमलोरी चले के कहलसि कि ओहिजे एक जने से लेबे के बा, ले के दे देब. सोनार नवही चल दिहलन आ राह में एह लूट पाट के शिकार हो गइले. पुलिस अब हमला करे आ करावे वाला के खोजत बिया.\nदेवरिया कछार के करहकोल गाँव में चार्ज करे खातिर लगावल मोबाइल में कंरट अइला का चलते एगो लड़िका के मौत हो गइल. एगो दोसर हादसा में पचलड़ी-सरावं रोड पर ट्रैक्टर-ट्राली पलटला से एगो नवही दबा गइल आ ओहिजे ओकर मौत हो गइल.\nअपना मरद से लड़ाई क के जान देबे निकलल चंदौली जिला के भैंसा गाँव के एगो मेहरारू अपना छह बरीस के बच्चा समेत बियफे का दिने जोगवां गांव का लगे ट्रेन का सोझा कूद के जान दे दिहलसि. बचवा घवाहिल बा बाकिर बाचल बा.\nशुक का दिने देश के प्रधानमंत्री आ बलिया के सांसद रहल चन्दरशेखर के जयन्ती का मौका पर यूपी में कई जगहा समारोह आयोजित कइल गइल बा. बिहारो सरकार चन्द्रशेखर के जयंती के राजकीय समारोह का तरह मनाई.\nपटना उच्च न्यायालय के शताब्दी समारोह मेें शामिल होखे खातिर राष्ट्रपति प्रणव मुखर्जी शुक का दिने पटना अइहें. कार्यक्रम शनिचर का दिने होखे वाल बा. एह मौका पर एगो खास डाक टिकट जारी करीहें केंद्रीय संचार मंत्री रवि शंकर प्रसाद.\nबिहार से कालाजार खतम करे खातिर कनाडा सरकार पूरा सहयोग देबे ला तइयार हो गइल बिया. प्रधानमंत्री नरेंद्र मोदी के कनाडा दौरा का दौरान बिहार के ई सौगात मिलल बा.\nबिहार विद्यालय परीक्षा समिति के अध्यक्ष के कहना बा कि इंटर साईंस के परिणाम हर हाल में 15 मई के घोषित क दिहल जाई. कापी जाँचे के काम करीब करीब पूरा हो चुकल बा.\nजम्‍मू-कश्‍मीर में नमकहराम देशद्रोही कट्टरपंथी हुर्रियत कॉन्‍फ्रेंस के नेता सैयद अली शाह गिलानी आ मसर्रत आलम के ओकनी का घरे पर नजरबन्द क दिहले बिया पुलिस. हालांकि दुनू के गिरफ्तार क के एकनी पर देशद्रोह के मुकदमा चलावे के जरूरत बा बाकिर स्थानीय राजनीति का चलते अइसन हो नइखे पावत.\nTags: News in Bhojpuri, आरा, चन्द्रशेखर, छपरा, देवरिया, बलिया, भोजपुरी में खबर.


टटका खबर, 29 सितम्बर 2017, शुक – टटका खबर\nआजादी का कई युग का बाद हिन्दू के मान सम्मान के काम सरकारो का स्तर प होखे लागल बा. आजु देश में कई राज्यन के मुख्यमंत्री कन्यापूजन आ कन्याभोज के परंपरा निभवलें. ना त अबहीं ले बस इफ्तार प एह तरह के सरकारी आयोजन देखे के मिलत रहल. मर्यादा पुरुषोत्तम भगवान श्रीराम के नगरी अयोध्या में अबकी के दीपावली के खास बनावे का तैयारी में योगी सरकार लागल बिया. एह मौका प मुख्यमंत्री अनेके विकास योजना के शुरुआत करइहें. सरयू तट पर माँ सरयू के आरती उतारल जाई, दीयाबाती से सरयू के घाटन के जगमगावल जाई आ आतिशबाजी के आयोजन होखी.\nशुक का दिने मुम्बई के एलफिंस्‍टन रोड टीसन प बनल पुरान पैदल पार पुल पर भगदड़ मच गइला का चलते नाहियो त दू दर्जन लोग के मौत हो गइल बा चीन दर्जन से अघिका लोग घवाहिल हो गइल. एह घटना के उच्च स्तरीय जांच के आदेश दे दीहल गइल बा. मृतक के परिवार के पाँच-पाँच लाख रुपिया मुआवजा देबे के एलान महाराष्ट्र सरकार का तरफ से भइल बा. जाने जोग बाज इहो बा कि रेल मंत्री सुरेश प्रभु का जमाना में एह पुल के फेर से बनावे ला आदेश आ रुपिया मंजूर भइला का बादो रेल अधिकारियन के लापरवाही से एहपर कवनो काम शुरु ना भइल.\nकेन्द्र सरकार जीएसटी लागू होखे से पहिले के बनल सामान बेचे ला तीन महीना के मोहलत अउरी देबे के आदेश जारी क दिहले बिया. अब एमआरपी लिखल सामान दाम के नया स्टीकर लगा के 31 दिसमेबर ले बेचल जा सकी.\nगोरखपुर के सहजनवा इलाका में आपन नहात घरी के फोटो खींच के लोग के देखावत गोविन्दपुर गाँव के एगो अनेरिया के जानकारी मिलला का बाद एगो लइकी जहर खा के जान दे दिहलसि.\nगोपालगंज जिला के जादोपुर इलाका में एगो मेहरारु के नंग धड़ंग लाश मिलल बा जवना के मूड़ी काट का हटा दीहल गइल बा. ओह औरत के पहचान करावे के आ ओकर मूड़ी खोजे के कोशिश जारी बा.\nकुशीनगर के तरयासुजान इलाका में तमकुहीराज कस्बा के एगो व्यापारी के मौत सड़क हादसा में हो गइल बा.\nयूपी सरकार में पिछड़ा वर्ग कल्याण एवं दिव्यागंजन सशक्तीकरण मंत्री आ भसपा नेता ओमप्रकाश राजभर आजु कहलन कि पूर्वी उत्तर प्रदेश के विकास बढ़न्ती ला पूर्वांचल का अलग राज्य बनावल जरुरी बा.\nउत्तर प्रदेश के पुलिस महानिदेशक (डीजीपी) सुलखान सिंह के तीन महीना सेवा विस्तार मिले के खबर अबहीं ले अटकलबाजीए रहि गइल आ परंपरा का हिसाब से शुक का दिने शानदार परेड आयोजित क के उनुका के विदाई दे दीहल गइल.\nTags: अयोध्या, कुशीनगर, गोपालगंज, गोरखपुर, जीएसटी, मुम्बई, योगी आदित्यनाथ, रेलपुल हादसा, सुलखान सिंह, हिन्दू\nपूरा देश में हँसी खुशी का साथे मनावल गइल फगुआ


Happy Birthday Sushant Singh Rajput life Story BHojpuri - Bhojpuri: सुशांत सिंह राजपूत के झोली में रहे दमदार रोल लेकिन दुनिया के कह दिहले अलविदा – News18 हिंदी\nआज बिहारी बाबू सुशांत सिंह राजपूत रहितें त उनके कुछ अउर बेहतरीन रोल देखे के मिलल रहित, कुछ अउर बेहतरीन फिल्म उनका फिल्मोग्राफी में जुड़ल रहित. बाकिर अफसोस कि बिहार के एगो चमचमात सितारा बहुत जल्दी टूट गइल आ ओकर चमक बुता गइल.\nwritten by :मनोज भावुक\nबिहार से बंबई में अभिनेता त कई गो अइलें आ खूब चमकलें अउरी अभियो नाम कमा रहल बाड़ें. बाकिर सुपरस्टार ओ में से दूइए गो बन पवलें. पुरनका टाइम में शॉटगन शत्रुघ्न सिन्हा अउरी नयका टाइम में सुशांत सिंह राजपूत. सुशांत कुछे साल में, कुछ फिल्म ही करके हिन्दी फिल्म जगत में बड़ मुकाम बना लेले रहलें बाकिर अब उनके समय आवत रहे, अब उनके झोली में कई गो दमदार रोल गिरत रहे, तले उ जिनगी के रेस से आपन नाम हटा लिहलें. उनके आकस्मिक मृत्यु के दुख, ना उनके परिवार, दोस्त अउरी रिश्तेदार के मन से गइल बा, ना ही उनके प्रशंसक के दिल से.\nआज सुशांत सिंह राजपूत जीवित रहितें त आपन 36वां जन्मदिन मनावत रहितें. उनके बचपन के नाम गुलशन रहे. स्कूल में भी नाम गुलशन ही रहे. एहीसे उनके एह दुनिया के छोड़ गइला के बाद जब उनके स्कूल के दोस्तन के बयान बाहर आइल त सभे सुशांत के उ रूप के बारे में बतावे जब उ पटना के एगो सामान्य लइका गुलशन रहलें. क्रिकेट आ खेल कूद में हमेशा सक्रिय रहे वाला गुलशन पढ़े में भी खूब तेज रहलें. उनके स्कूल में पढ़ाई में प्रदर्शन भी अच्छा रहे अउरी अन्य गतिविधि में भी. उनके कुछ दोस्त बतवलें कि गुलशन के डांस में बड़ा रुचि रहे. इहे रुचि गुलशन के मुंबई तक ले आइल अउरी कई गो बड़ अवॉर्ड शो के अलावा फिल्मन में बैकग्राउंड डांसर के रूप में काम भी दिअवलस.\nसुशांत के जन्म 21 जनवरी 1986 में पटना में भइल रहे. उनके पिता के नाम के के सिंह अउरी माता के नाम उषा सिंह रहे. उनके पिता जी अभी भी जीवित बाड़ें आ अपना बेटा के इयाद के अभियो छाती से लगवले बाड़ें. सुशांत के माता जी के मृत्यु बहुत पहिले ही हो गइल. सुशांत पाँच गो भाई बहिन में सबसे छोट रहलें अउरी अपना सगरो बड़ बहिन के दुलारा भी. उनका बचपन में सबसे छोट होखला के चलते बहुत प्यार दुलार मिलल. जेकर जिक्र अक्सर सुशांत अपना सोशल मीडिया पोस्ट में भी करस. साल 2002 में जब उनके माता जी के असमय मृत्यु हो गइल त सुशांत के परिवार पटना से दिल्ली चल गइल. दिल्ली में सुशांत आगे के पढ़ाई कइलें. उनके अंतरिक्ष विज्ञान में बहुत दिलचस्पी रहे आ उ भौतिकी विज्ञान में नेशनल ऑलम्पियाड भी जीतल रहलें. सुशांत इंजीनियरिंग के परीक्षा देहलें, जे में उनके बहुत राष्ट्रीय स्तर पर अच्छा रैंकिंग आइल रहे. हालांकि सुशांत के इंजीनियरिंग में जाए के बिल्कुल मन ना रहे. उ अंतरिक्षयात्री बने के चाहत रहलें ना त एयरफोर्स पायलट. बाकिर किस्मत उनके ले आइल हिन्दी फिल्म इंडस्ट्री में.\nसुशांत सिंह, शाहरुख खान के बहुत बड़ फैन रहलें, एही के चलते उनके फिल्म इंडस्ट्री में आवे के प्रेरणा भी मिलल. जब उ दिल्ली में इंजीनियरिंग कॉलेज में रहलें त श्यामक डावर के डांस ग्रुप में शामिल हो गइलें. एकरा बाद उ बैरी जॉन के ऐक्टिंग स्कूल में दाखिला करा लिहलें. एही जा से शाहरुख खान भी अभिनय के गुर सिखले रहले. एही सब के दौरान उनके धूम2फिल्म में टाइटल सॉन्ग धूम अगेन में ऐश्वर्या राय के पीछे बैकग्राउंड डांसर के रूप में नाचे के मौका मिलल. फेर 2006 के कॉमनवेल्थ गेम में भी उ ऐश्वर्या राय के नृत्य प्रदर्शन में बैकग्राउंड डांसर बनलें. सुशांत के बंबई जाए के रास्ता इहवें से खुलल चालू हो गइल रहे.\nफेर सुशांत मुंबई आ गइलें अउरी बैकग्राउंड डांस के अलावा छोट मोट रोल करे लगलें. उ एही बीच थियेटर से आपन प्यार बनवले रहलें. मुंबई के बड़ रंगकर्मी नादिरा जहीर बब्बर के ग्रुप ‘एकजुटे’ से उ जुड़ गइलें अउरी ढाई तीन साल तक उनका साथे भी काम कइलें. पृथ्वी थियेटर में उ एगो रोल करत रहलें तबे उनका पर एकता कपूर के प्रोडक्शन कंपनी बालाजी टेलीफिल्म्स के एगो कास्टिंग वाला के नजर पड़ल. उ सुशांत के एगो शो ‘किस देश में है मेरा दिल’ में सेकंड लीड के रोल के ऑडिशन खातिर बोलवलस. एही जा से उनके किस्मत पलटा खा गइल. सुशांत के उ रोल मिल गइल. सुशांत के किरदार जलदिए मर गइल बाकिर उनका लोकप्रियता के चलते उनके शो के अंतिम एपिसोड में आत्मा के रूप में एंट्री दिहल गइल. एकता कपूर उनके ऑनस्क्रीन जादू अउरी प्रदर्शन के चलते आपन अगिला शो ‘पवित्र रिश्ता’ में लीड रोल ऑफर कर देहली. हालांकि चैनल जी टीवी के बड़ा विरोध भइल एह बात के. बाकिर उ अड़ गइली. जेकर फायदा सबके भइल. ई शो सुपर डुपर हिट भइल आ सुशांत घर घर में जानल जाए लगलें.\nजब पवित्र रिश्ता बंद भइल तब तक सुशांत आपन सह अभिनेत्री अंकिता लोखण्डे से प्यार करे लागल रहलें. बाकिर जब सुशांत फिल्मन में आ गइलें त दुनू जाना में दूरी हो गइल. आ कई गो रिपोर्ट अइसन कहेला कि एही जा से सुशांत के जीवन में खालीपन आवल शुरू हो गइल. जेकरा चलते उ फिल्मन में खूब सक्रिय त भइलें अउरी खूब नाम भी कमइलें. बचपन के आपन सपना जे में उ नासा जाए चाहत रहलें, जहाज उड़ावे चाहत रहलें, अंतरिक्ष भौतिकी पढ़े चाहत रहलें, उ सब पूरा कइलें. बाकिर उनके अंदर जरूर कहीं खालीपन आपन पैर पसारत गइल. ई खालीपन अब शुरू भइल रहे या तब, जब उ आपन सबसे करीब अपना माता के कम उम्र खो देहलें रहलें तब, ईश्वर जाने. बाकिर एगो चमचमात वर्तमान अउरी सुनहरा भविष्य वाला सितारा अचानक गर्दिश में खो गइल, ई बात अभिन ले उनके करीबी लोग अउरी आम फिल्म प्रशंसक मान नइखे पवले. बिहारी बाबू सुशांत सिंह राजपूत के उनके जन्मतिथि पर श्रद्धांजलि. उ जहां होइहें, शांति से होइहें अउरी अंतरिक्ष भौतिकी के दांव पेंच में उलझल होइहें, इहे कामना बा.\nTags: Actor Sushant Singh Rajput, Bhojpuri News, Sushant singh rajput death\nFIRST PUBLISHED : January 21, 2022, 19:18 IST


भोजपुरी फिल्मन में आवे वाला बा लहार\nअक्षय कुमार के बेलबॉटम से सिनेमाघर के ओपनिंग भइल, फिल्म उम्मीद के हिसाब से कलेक्शन त नइखे कर पवले बाकिर धीरे धीरे दर्शक के आमद थिएटर में बढ़ रहल बा. अबे अमिताभ बच्चन अउरी इमरान हाशमी के फिल्म चेहरे भी सिनेमाघर में लागल बा. हॉलीवुड के फिल्म भी इंतजार में बाड़ी सन. भोजपुरी के भी एक दु गो फिल्म बिहार-झारखंड के सिनेमाघर में देखावल जा रहल बाड़ी सन. आवे वाला समय में भोजपुरी के कई गो बड़ स्टार कास्ट वाला फिल्मन के रिलीज के इंतजार बा. पिछला लॉकडाउन के दरम्यान हिन्दी सिनेमा के तर्ज पर कुछ फिलिम त ऑनलाइन भी प्रीमियर भइली सन.\nएह सब के बीच फेर से भोजपुरी फिल्मन के ट्रेलर अउरी टीजर आवे के दौर चालू हो गइल बा. दर्शक में उत्साह बा अपना पसंदीदा हीरो हीरोइन के फिल्म के प्रोमो देखला के बाकिर ओकरा पता नइखे कि ई फिल्मन के सिनेमाघर में देखे के मौका कब लाग पाई. काहें कि ट्रेलर जवना रफ्तार से रिलीज हो रहल बा आ कोरोना के तीसरा लहर जवना रफ्तार से नजदीक आ रहल बा, फिल्म निर्माता – वितरक ले के नइखे पता कि एह स्थिति में फिलिम देखावे के मौका मिली आ कि मुड़ी खजुआवे के पड़ी. कोरोना जवन कुछ-कुछ महिना के गैप में अउरी मजबूती से वार कर रहल बा ओकरा के देख के सभे असमंजस में बा कि आगे का होई आ का ना होई.\nकोरोना के तीसरा लहर से पहिले भोजपुरी फिल्मन में लहार त आवहीं वाला बा, अइसन बुझा रहल बा. दिनेश लाल यादव के सुपरस्टार निरहुआ बनावे वाला निर्देशक दिनकर कपूर उर्फ केडी फेर से निरहुआ के साथे एगो फिल्म ‘जान लेबू का’ लेके आ रहल बाड़ें. बाजीगर, खिलाड़ी जइसन फिल्मन में सेकंड यूनिट के डायरेक्टर रह चुकल केडी जब 2007 में निरहुआ रिक्शावाला लेके अइलें त दिनेश लाल से लेके मनोज टाइगर, पाखी हेगड़े, सुशील सिंह, गोलू सभ महत्वपूर्ण किरदारन के करियर बना देहलें.\nई फिल्म कई गो सिनेमाघर में2साल ले चलते रहि गइल. केडी निरहुआ के साथे ‘श्रीमान ड्राइवर बाबू’ भी कइलें आ उनके सबसे ज्यादा मेहनताना लेबे वाला स्टार बना देहलें. हालांकि ओकरा बाद भोजपुरी से दूरी हो गइल. 2019 में एगो फिलिम के बाद उनके 2021 में आवे वाला ई फिल्म देखल जा का कमाल करी. फिल्म में अक्षरा हिरोइन बाड़ी, मनोज टाइगर के समानांतर भूमिका बा. फिल्म के कहानी कॉमेडी ऑफ एरर पर आधारित बा आ तनी मनी फाइट सीक्वेंस भी बा. बाकिर दर्शक एकरा के केतना पसंद करीहे ई त समय बताई.\nखेसारी लाल यादव के भी एगो फिल्म आवे वाला बा. लंदन के पृष्ठभूमि पर एह घरी कई गो भोजपुरी फिल्म आ रहल बा. ओही में से एगो बा ‘चोरी चोरी चुपके चुपके’. नाम त हिन्दी बा आ फिलिम में बहुते संवाद भी लागsता हिन्दी में बोलाइल बा. फिल्म के कहानी टिपिकल बा. एगो अमीर बाप के आवारा लइकी बिया, जेकरा चलते बाप परेशान बा अउरी एकरा के सम्हारे वाला दामाद खोज रहल बा. एगो होटल में वेटर के काम करे वाला खेसारी के किरदार उनकर दामाद बन जात बा अउरी मौका मिलते सगरों प्रॉपर्टी आ पइसा उड़ा ले जात बा. कहानी में ट्विस्ट बा कि उ ई जान के नइखे करत बल्कि मजबूरी आ केहू के प्रभाव में आके करत बा.\nलोकेशन आ फिल्मांकन अच्छा बा, दर्शक के आकर्षित करे में ई फिल्म कामयाब होई. संगीतकार से लेखक निर्देशक बनल रजनीश मिश्र के खेसारी के साथे ई शायद छठवाँ फिल्म ह. दुनू जाना के जोड़ी मनोरंजक सिनेमा बनावेला.\nसाउथ के फिल्मन से अक्सर टेकनीशियन भोजपुरी फिल्मन में आवत रहल बाड़ें आ उहाँ प्रचलित एक्शन सीक्वेंस के जलवा भी देखावत रहल बाड़ें. फेर से एगो अइसने टीम चिंटू पांडे के लेके फिल्म कमांडो अर्जुन ले आइल बा. फिल्म के निर्माता भी एह बेरी साउथ से बाड़ें आ दू गो बड़ कलाकार भी एह फिल्म में नजर आवे वाला बाड़ें बाकिर अफसोस कि प्रोमो में ओ कलाकारन के लोकप्रियता के भुनावल नइखे गइल. साँच कहीं त ट्रेलर बहुत खराब तरीका से एडिट कइल बा.\nहो सकेला शायद प्रमोशन टीम के ई रणनीति होखो. राव रमेश साउथ के लोकप्रिय चेहरा हवे, उनका नाम पर भी दर्शक अइहें. फ़िल्म के कहानी कश्मीर घाटी में आतंकवाद के विषय पर बा अउरी हीरो अर्जुन एगो कमांडो अफसर बा जवन खास मिशन पर बा. एक्शन सीक्वेंस त दमदार बा अब देखल जा बॉक्स आफिस पर एकर का असर पड़ेला.\nएह फ़िल्मन के अलावा रितेश पांडेय के एमएलए दर्जी, अरविंद अकेला कल्लू के विद्यापीठ भी रिलीज होखे के इंतज़ार कर रहल बा. आवे वाला समय बताई कि सिनेमाघर में भीड़ आई कि निल बट्टे सन्नाटा रही.


कोरोना काल में पहिलका चुनाव बहुते कुछ पहिला बेर – टटका खबर\nSep 26, 2020 कोरोना, चुनाव 2020, चुनाव आयुक्त, बिहार विधानसभा चुनाव, सुनील अरोड़ा\nकोरोना महामारी के पसार का बीचे पड़ल बिहार विधानसभा चुनाव 2020 के टारल ना गइल आ कुछ राजनीतिक गोल के माँग नकारत चुनाव आयोग चुनाव के तारीख के एलान कर दिहलसि. काल्हु के एलान का साथही बिहार में आचार संहिता लागू हो गइल बा.\nमुख्य चुनाव आयुक्त सुनील अरोड़ा नयी दिल्ली में पत्रकारन का सोझा चुनाव तारीखन के एलान कइलें. कहलें कि बिहार विधानसभा के कुल 243 सीटन के चुनाव तीन चरण में करावल जाई. पहिला चरण के चुनाव 71 सीट ला 28 अक्टूबर का दिने, 94 सीट ला3नवम्बर का दिने, आ बाकी बचल 78 सीट के चुनाव7नवम्बर के करवावल जाई. कहलन कि कोरोना आ तेवहारन के देखत चुनाव के चरण घटावल गइल बा आ तीने डेग में एकरा के पूरा करा लीहल जाई. वोट गिनाई 10 नवम्बर के कइल जाई.\nकोरोना का चलते अबकी मतदान केन्द्रन के संख्या बढ़ावल गइल बा जेहसे कि एके बूथ पर बेसी लोग के जुटे के मौका ना आवे. नक्सली इलाका छोड़ के बाकी इलाकन में साँझ छह बजे ले मतदान होखल करी.\nपरचा दाखिल करे के काम ऑनलाईन कइल जा सकी. जमानत राशिओ अबकी ऑनलाईन जमा होखी. बाकिर चुनाव अधिकारी का सोझा ऑनलाईन भरल परचा के छाप निकाल के जमा करे के पड़ी. परचा दाखिल करे का बेरा उमीदवार का साथे महज दू गो आदमी रह सकेला.\nदुआरे दुआर घूमि के प्रचार करत बेरा उमीदवार का साथे महज पाँच आदमी रह सकी आ एहमें ओकरा सुरक्षा ला लागल सरकारी बल के लोग ना गिनाई. कम लोग लेके प्रचार पर निकलल बहुते जाना ला जीवट के काम होखी. काहे कि अनेसा बनल रही कि कहीं जनता ओकर भरपेटा स्वागत मत कर देव.\nचुनावी इन्तजाम में लागल लोग ला 46 लाख मुँहजाबी,6लाख पीपीई किट, 6.7 लाख मुँहझपना, आ 23 लाख जोड़ा दस्ताना के व्यवस्था राखल गइल बा.


Will Tej Pratap Yadav repeat the story of Jehanabad in Kusheshwarsthan Bhojpuri - Bhojpuri: का तेजप्रताप कुशेश्वरस्थान में जहानाबाद के कहानी दोहरइंए? – News18 हिंदी\nदू साल के बाद दशहरा के मेला लागल रहे. पूरनमासी तक चहल-पहल बनल रहे ला. लइकन के जोश अकाश छुअले रहे. एगारह बजत बजत लइका ड्रेस पेन्ह के टाइट रहन सs. जटाशंकर के फटफटिया एस्टाट करे के देर रहे कि पलटन लदा गइल. जटाशंकर आगा बढ़ले तs नंदगोपाल भेंटा गइले. उहो लइकन के मेला घुमावे आइल रहन.\nLast Updated : October 18, 2021, 16:17 IST\nBhojpuri: शत्रुघ्न सिन्हा के फिल्म जगत में अलग स्टाइल के चलते खूब चमकल सितारा\nभोजपुरी में पढ़ें– विवाह पंचमी के महत्व\nबाजा, बैलून, खेलवना किनला के बाद लइकन के फौज चाट-चौमिन के दोकान पs धावा बोल देलस. समोसा चाट अउर चौमिन के छूह उड़े लागल. जटाशंकर, नंदगोपाल फरके एक कोना में बइठ के बतियावे लगले. नंदगोपाल उपचुनाव के चर्चा छेड़ देले. कहले, राबड़ी देवी के मान-मनऊअल भी काम ना आइल. तेजप्रताप आखिर बागी बनिए गइले. अब ऊ कुशेश्वरस्थान में कांग्रेस के सपोट करिहें. का कुशेश्वरस्थान में जहानाबाद के कहानी दोहरावल जाई ?\nअब तेजप्रताप के होई तेजस्वी से भिड़ंत\nनंदगोपाल के बात सुन के जटाशंकर कहले, राबड़ी देवी के बयान के बाद एक बात साफ हो गइल कि लालू जी के तबीयत अभी भी खराब बा अउर ऊ दिल्ली से पटना ना अइहें. मतलब लालू जी अब उपचुनाव में राजद के परचार ना करिहें. अब तेजस्वी पs ही सारा दारोमदार बा. कुशेश्वरस्थान में तेजस्वी अउर तेजप्रताप के भिडंत तय बा. अब डर बा कि कहीं राजद के पोलटिक्स मटियामेट मत हो जाए. अगर लालू जी के बेटा, लालू जी के बनावल पाटी के विरोध करी तs का कोई ? लालू जी के अरजल सभ जमा-पूंजी खतम हो सकेला. लालू जी के ब्रांड भैलू बचावे के कोशिश नाकाम हो गइल. तेजप्रताप के राजद से निकाले जाये के चर्चा से ही सब बखेड़ा शुरू भइल बा. तेजप्रताप के कमजोर समझे भूल ना करे के चाहीं. ऊ हकीकत में बगावत कर देले बाड़े तs राजद के बहुत बड़ कीमत चुकावे के पड़ सकेला. तेजप्रताप अपना के सेकेंड लालू कहे ले. लालू यादव के एसटाइल में दिहल उनकर भाषण पब्लिक पसंद भी करे ले.\nअगर तेजप्रताप राजद के हरवा सके ले तs कमजोर कइसे बाड़े ?\nनंदगोपाल तर्क देले, तs का परसानी खाली राजद के सामने बा ? तेजप्रताप के सामने कवनो मजबूरी नइखे ? राजद से बाहर उनकर कवनो भविष्य बा ? एह तर्क के जटाशंकर शांति से जवाब देले. ई सही बात बा कि कवनो नाया संगठन बना के तेजप्रताप के राजनीत कइल बहुत कठिन बा. ऊ दोसर बेर ही बिधायक बनल बाड़े. राजनीतिक अनुभव भी कम बा. लेकिन जोश अउर खीस में अगर ऊ नया संगठन बना लिही तs ओकर नाम से ही राजद के नोकसान हो जाई. जीत-हार के बात तs अलग बा. तेजप्रताप के संगठन अगर जीत ना सके तs ऊ राजद के हरा जरूर दिही. अब तनी इयाद करs जहानाबाद लोकसभा के चुनाव. एह चुनाव में तेजप्रताप राजद से बगावत कर देले रहन. ऊ जहानाबाद सीट पs चंद्रप्रकाश के आपन कंडिडेट बनवले रहन. इहां से राजद के उम्मीदवार रहन सुरेन्द्र यादव. जब भोट भइल तs राजद के सुरेन्द्र यादव 1751 भोट से चुनाव हार गइले. एह चुनाव में तेजप्रतार के कंडिडेट के 7714 भोट मिलल रहे. जाहिर बा इ भोट राजद के ही रहे. अगर तेजप्रताप कंडिडेट ना देले रहिते तs राजद आराम से जहानाबाद सीट जीत सकत रहे. अगर तेजप्रताप राजद के लोकसभा चुनाव हरवा सके ले तs उनका के कमजोर कइसे कहल जा सकेला ?\nफेन रंग में आ गइले तेजप्रताप\nअतना बात सुन के नंदगोपाल कहले, अच्छा ई बतावs कि राबड़ी देवी काहे ना मना पवली तेजप्रताप के ! जटाशंकर कहले, जाहिर बा, तेजप्रताप जवन चाहत बाड़े ऊ अभी तक उनका के मिलल नइखे. अब ऊ आरपार के लड़ाई लड़े के मन बना लेले बाड़े. देख लs अब तेजप्रताप कवन भासा बोल रहल बाड़े. उ फेन अपना पुरनका रंग में लौट आइल बाड़े. पूर्व सांसद रामासिंह के करारा जबाब देले. एही बहाने ऊ सभ नेता के बता भी देले कि राजद उनकर पिता लालू यादव के पार्टी हs. कवनो माई के लाल उनका के राजद से निकाल ना सके. तेजप्रताप के ताकत के आधार लालू यादव ही बाड़े. जब राजद के प्रदेश अध्यक्ष जगदानंद सिंह कहले रहने कि कौन हैं तेजप्रताप ? तब एकर जबाब में तेजप्रताप कहले रहन, जाइए, लालू जी से पूछिए कि कौन हैं तेजप्रताप ? मतलब लालू जी के रहिते केहू तेजप्रताप के दरकिनार ना कर सके. अगर तेजप्रताप कुशेस्वर स्थान में राजद के हार के बजह बन जइहें तs बिहार के राजनीत नाया करवट ले सकेले. भले ई निगेटिभ पोलटिक्स कहाई, लेकिन कांग्रेस के जीत से तेजप्रताप के राजनीति में अहमियत बढ़ जाई. बतकही में जयाशंकर अउर नंदगोपाल के टाइम पास होखत रहे कि लइका लोग हाथ-मुंह पोंछ के भिरी खाड़ा हो गइले. पइसा देला के बाद सभ केहू दोकान से आगा चल देलस.\nCoonoor Chopper Crash : जीवित बचे ग्रुप कैप्टन वरुण का भोपाल से है नाता...\nCDS Bipin Rawat के हेलीकॉप्टर के को-पायलट थे राजस्थान के सपूत कुलदीप राव\nलालू यादव के स्पेशल पुरोहित भृगुनाथ दुबे करवाएंगे तेजस्वी यादव की शादी\nबेहद सुरक्षित है Mi-17V5 हेलीकॉप्टर, फिर कैसे हुआ हादसा?